# Fablou Esop/a-bezh

* FABL 1.
* Ar C’hog hac ar Mæn pricius.
* Eur c’hog, en toes teil o scrapad,
* A zizoloas gant e droad
* Eur maen pricius ar c’haëra.
* Petra servich din, emezàn,
* Caout eun dra qen caër ha qen ned ?
* Eur meiner, m’en dije cavet
* Eun dra qen caër ha pricius,
* Deus e bris a vije joaus ;
* Evit din-mèn ne servich qet,
* Ma lezas ep e gemeret.
* Ar pes so muya da gompren
* Eo ma laras evellen :
* Eur c’hreunen eï am gra joaüs
* Guel evit ar vein pricius.
* Sans moral deus ar Fabl.
* Ar mæn pricius a represant
* Ar brudanç hac an discamant,
* Hac an den ignorant ha zod
* So represantet dre ar c’hog.
* Nìnver so a dud ignorant
* Hac a vimpris an discamant
* Evitàn da vea den fur
* Ma ne voar qet eus ar scritur ;
* Hac e ve mad e lunedo
* Ne voel nemet anter c’houlo,
* Ha pa eo simpl e zaou-lagad
* E faud d’e scouarn bea mad :
* Mar chom e c’heno ep parlant
* Adieu d’ar goms antieramant
* En defaut goud eun dra bennac
* Da gauzeal en daou-lagad.
* Preciussoc’h ê’n discamant
* Vit escarboucl na diamant.
* Item.
* An den carget a volupte
* A so atao o zongeal ze
* Penaus e vezo dizourci
* Choas da efa ha da zibri,
* Ordinal plijadur ha joa
* Hep sourci ebet gant netra,
* An aliessa e c’heno
* A c’houl zouet ha dezirio.
* Eur bley voa o c’hefa dour scler
* Ar pes a garie er rinvier :
* Ma voel izelloc’h evitàn
* Eur paour qez dànvad o c’hefa.
* E benn hac e zaou-lagat scler,
* Ma teu d’e gaout gant cals a er.
* Ar c’henta gir eus e ziscour :
* Perac e troubles-te ma dour ?
* An dànvad qez, en eur grenàn,
* A gommanç respont anezàn :
* Otro, emezàn, ne zonjen qet
* Bea certen oc’h offancet,
* Rac an dour o tond a leçz-ze
* Ne gle qet troubli ganèn-mèn,
* Hac ar pez a so guirione
* Eo ne meus qet ar volonte.
* Mar plich ganec’h ma fardoni ;
* Ne glasqen qet oc’h offanci.
* Inutil eo did goulen gras :
* Da dad, da vam ha da oll raç
* A so inimiet din-mèn,
* Mæs mèn a peo fet dê.
* Sans moral.
* Den galloudec ha disleal
* A cafan eun amezec fall :
* Ordinal e ve mad e c’hauz,
* Hac e ve possubl e ve faus.
* Eur vech ar glesqer hac ar raz
* Da gombati a gommanças.
* En rouanteles ar mare
* E voa ar brezel entreze :
* Er blenen gaër deus an arbrat
* Eo e voe roët ar gombat.
* Combati rent en coll alan
* Gant lanzo gred deus a vroan.
* Rust e voa’r chog : a bep coste
* Cals a ners hac ajilite.
* Pep-hini anê a zonje
* Ebars er joa en divije
* Pa chomje gantàn an enor
* Da vout gouneet ar victor.
* Doffet er gis-ze gant ar boan,
* Eul lapouç anvet ar milan
* A bacqas an daou gombatant
* Ha leina gante excelant.
* Sans moral.
* Neb piou bennac en em fourro
* En qerel hac en prossejo,
* Privilech, calite disput,
* Evel ma ra cals eus a dud,
* A renqo lacât evez mad
* Petramant ho deo calonat.
* Mar bent eun neubeut diavis
* Ar milan e vo ar justiç,
* Hac ar re a vo o voelet
* Ne vefont qet cals contristet.
* Eur c’hy deus e volonte vad
* Dirac ar bley a accus an dànvad :
* Tri hectolitr hed, emezàn,
* A rencq din-mèn an dànvad-màn.
* An dànvad voa disanoudec
* Er pes en devoa goulennet ;
* Mæs ar bley o vea presant,
* E roas e gonsantamant.
* An dànvad a zigaree
* Da zonet da bea e c’hle.
* Ar c’hy en cit dirac ar jug ;
* Neuse e teuas da revus.
* Ne glean netra, emezàn,
* En fesson ebet d’ar c’hy-màn :
* Ar bley en tu gantàn a voa ;
* N’en dê qet just din e bea.
* Eur bromesse a ve forcet
* Ne gle qet a vea heuliet.
* Sans moral.
* Ar proverb a lar evellen :
* Ar fors n’en deus qet a lezen.
* An autorite tremenet
* È n’obligation cesset.
* Tromplezon ha filoudiach
* A verit eur memeus partach,
* Ha, mar be possubl, rustoc’h fod,
* Evit beza brassoc’h ho lod.
* Eur c’hy a neuye maniﬁc
* Hac en e c’heno eur pez qig :
* Deus an eol o vea scler
* E vele e sqeud er rinvier.
* Commanç a ra en em sicour
* Da dapout ar sqeud-ze en dour.
* C'hoari a ra partout en dro,
* Digueri a ra e c’heno.
* En dour an tam-ze a roulas
* Ha netra gantàn ne chomas.
* Neuse o veza estonet,
* Hac èn chomet enno mantret,
* O voelet collet e vevanç ;
* Assambles gant e esperanç.
* A ben eun neubeut goude-ze,
* E speret o tont a darre,
* Hac e lavare dre e c’hars :
* Emàn a so bed eun tol scarz.
* O ! ma carjen bea bed fur
* Da zerc’hel ar pez am boa sur,
* E voa chomet guenèn eun dra,
* Ha bremàn ne voelan netra.
* Bed ezon meurbet diavis
* Hac em eus gred eur guel zotis.
* Sans moral.
* Ar sans guirion demeus ar fabl
* A ro demp avis profitabl
* Da veza ha sobr ha prudant,
* Ha da lacât hor santimant
* Da ober solid reglenno
* Evit brida hon dezirio ;
* Ne golfemp ar pez a so zur
* O clascq treo en avantur.
* Al leön, an dànvad ha re-all
* A eure eun accord guech-all
* Qement a dapient er chasse
* A vije commun entreze.
* Pa voaint o vale dre ar vro
* Hac int o tapout eur c’haro :
* Neuse, hep nemeur a langach
* E voe commancet ar partach.
* Pa voa gred ar portiono
* Herve ar c’honditiono,
* Al löen, evel an nobpla,
* A deu da gemer da genta.
* Neuse e rez eur yudaden
* Hac e lavaras evellen :
* Homàn, emezàn, a so dìn
* Hac hounes ive ma hini,
* Dre ma zon an excellanta
* Hac ive ar puissanta,
* Hac eben ive am bezo :
* Gred em eus muya d’ar c’haro.
* Sans moral.
* Mar consorties gant re vras
* E zout certen da vea voaz :
* Er profit al loden vian
* Hac an hini vrassa er boan ;
* Mæs gant ar re so evel-dout
* Eur memeus droet o pezo tout.
* Ar bley, o tibri un dànvad,
* A gave e voa diliqat,
* Ha gant an hast d’e zibri tout
* E sac’h eun ascorn en e c’houg.
* Neuse hep mar e chambee,
* Hac an oll loenet a bede
* M’en dije unan ar galloud
* Da ezetâd deàn e c’houg ;
* Maez hini ’nê ne dolje dorn
* Da denna dezàn an ascorn.
* Tout o devoa ar memeus ton :
* Ennez, emê, so eur glouton ;
* Qement so er vro a zebfe :
* O ! n’en deus fors hac e creunfe.
* Dre veuleudi, cals a gomzo
* Hac ive a bromesseo,
* Eul lapouç bras ar gru anvet,
* A four en e c’heno e veg.
* Pa voa laqet fin d’ar soufranç
* E c’hou1enne e recompanç.
* Ar galant commanç da c’hoarzin,
* Liou an dreitourach var e vin :
* Oblijet out din, emezàn,
* P’an de guir e zout o veva,
* Ma carjen m’em boa da droc’het
* Pa voa em geno êd da veg ;
* Ha mar dout chomet en bue,
* Goe obligation dìn-mèn.
* Sans moral.
* Neb a raï evit tud vechant
* N’ho devo evit peamant
* Nemet collo ha goaperez
* A lacaï ho speret diez.
* Eul labourer en e zouar
* (Ne voa qet an amzer clouar),
* En toez an erc’h a voa coeet
* A gueo eun aër qazi frimet.
* Digas a ra anei gantàn
* Evit e lacât da domàn.
* Pa voe laqet en tal an tan,
* En em gueo a darre buan.
* Abars eur pennat goude-ze,
* O caout dezi e re domme,
* E commanças da vullumy
* Qement a voa ebars en ty.
* Al labourer a gomso bras,
* A tolio manific a vaz,
* A gommanças ober e glem
* En eur gomz outi evellen :
* Te a c’heus c’hoant, mèn voel er fad,
* Da renta droug el lec’h ar vad :
* Mèn a voel avoalc’h bremàn ze
* E c’heuz c’hoant lemel ar vue
* Certenamant digant an hini
* En deus recouret da hini.
* Sans moral.
* D’ar re ma p’ho gred ar guella
* Alies a ray did falla ;
* Ha da re-all roët sicour
* Hac a vo e qever treïtour.
* An azen, hac èn didalve,
* A re goap eus ar penn-moc’h gue.
* A penn-moc’h a scrignas e zent
* Hac a zistro eun tam en ent
* Da saludi ar mest azen,
* Hac a lar dezàn evellen :
* Meritout a re da langach
* E ve roët dit eur goulas,
* Evit qement-ze ne garres qet
* En em implijen e henep :
* Mæs gra goap ar pes a giri,
* Certen e ober a illy,
* Abalamour ma c’heus ar c’hiz
* A zidalve ha couardis.
* Sans moral.
* Eus comso ven hac imprudant
* Lavaret gant an dud vechant
* Ne gleet ober van ebet,
* Mit pa na vent tam ententet :
* Evel ar c’hezec ha mulet,
* Pa vent dre an ent o vonet,
* Ne chomont qet ep passeal
* Evit chas munut da arzal.
* Eun dê ar raz demeus a gêr
* A yez da gemeret an ér.
* Pa voa var ar maez o pourmen
* E teuas raz ar villajen
* D’e fedi da zont da goania
* Evit en em divertissa.
* Pa voaint eus an dol azeet
* E voe varnei tout servichet
* Qement sort a vad e devoa
* Evit passeal ar goanvàn ;
* Hac e voent tout gollonteret
* D’eun hostis qen bras recevet.
* En obstant da ze e re clem
* Deus paourente ar villajen,
* Ma re cals a veuleudio
* D’an ambondanç eus ar c’herio.
* Da approu ar pez a lare
* E ped eben da zont ive.
* Dont a rejont ’ta d’ar banqet
* Pehini a voa preparet.
* A greïs ho cher, efàn, dibri,
* An or a zeu da zigeri.
* Neuse e commanças morc’het
* Da c’houd pelec’h mont da guzet.
* Raz ar villajen ne voa qet
* D’ar sort spouroun accustumet :
* Pa ne voye doare al lec’h,
* Deus en em denn e devoe bec’h.
* Pa voa ar mevel sortiet,
* Raz qêr souden so retornet
* D’an dol, ma c’halv e c’hompagnon.
* Eben ne voa qet ﬁn d’e c’haon.
* Dont a ra, non pas assuret :
* Digant eben e deus goullet
* Hac alies e c’harue
* Perillo ha spont evel-ze.
* De ebet, emei, ne vanqer :
* Alies memeus goas danjer,
* Ha dre ze, certen, emezi,
* N’en dê qet red qemer sourci.
* Ar raz demeus ar villajen
* A laras neuse evellen :
* Certen, emei, ma n’an dê guel,
* Eus muyn a vestl evit a vel.
* Dre zoue logot m’en avanç,
* Guel eo ganèn caout assuranç
* Ha beva gant ma faourente,
* Evit caout chagrin evel-ze.
* Ne blich din da ambondanço
* Gant da biril ha sourcio.
* Sans moral.
* Apparanç en deus ar mado
* E ve cals volupte ganto ;
* Mæs mar qeret sellet er font
* Ho pezo poan o caout ho cont,
* E voelet cals a pirillo,
* A hoeroder, a jenamancho.
* Cals a dud gant pinvidiges
* N’int bet na ne voint biqen êz.
* Eun egl a gavas eur grogen :
* Ne voye penaus dont aben
* Na petra da ober onti
* Da gavet ar pescq da zibri ;
* Na gant e ners, na dre adress
* Ma voa ganti baszet diez.
* Aruout a ra ar c’horneil
* Hac a roas dezàn conseil.
* Nij ganti d’an ec’h a huel,
* Pa n’en deus qet re a avel,
* Ha lez da guea anezi
* Var eur mæn, hac e c’hell terri.
* Ar gornif a chomas d’an traon
* Da c’hout hac y a dorje brao.
* An egl a dol d’an traon e bescq,
* Hac ar grogen a dorras prest,
* Ar gornif a laër aneàn,
* Hac an egl ne chomas gantàn
* Nemet confusion ha mez,
* Ar c’holl hac ar goapaërez.
* Sans moral.
* Sel pis pa glevi conseillo ;
* Ne n’em fi qet re en comso.
* Cals a roïo ho c’havis did
* Ep sellet nemeur da brofit :
* Ne sonjont qet evidout-te
* Mæs evit ho c’homodite.
* Entre al leön hac an egl
* E voa mignoniach parfet,
* Hac e conclujont entreze
* Chom an eil ental egile,
* O zonjal ho c’hamourousdet
* A vije guel antretenet.
* Er voeen e ra an egl e nez
* Hac al leön en toez an drez.
* Eun deiz al leon a ye buan
* Da glascq boed d’e loenet bian.
* An egl a zisqen er c’havern,
* A guev al leonet en eur bern ;
* Ma tispen anez gant e veg,
* Evit beva e bonsinet.
* Al leon, pa voa fin d’e dro,
* Guelet e vugale maro.
* Ne aille qet en em venji
* Demeus an egl e inimi :
* Evit beza cri ha cruel
* N’en devoa qet a ziou-asqel.
* M’en em servich deus a remed
* Ar re n’ho deus galloud ebet ;
* Da c’houzout da villiga an egl,
* O sonjal venji e dorfet,
* Evit ma queje varnezàn
* An oll valeurio er bed-màn.
* Qement e vo ar bras offancet
* Pa ve an amitie blesset.
* En amzer-ze e c’haruas
* E red eur sacriﬁço bras,
* Pa voa d’ar c’houls-ze an amzer
* D’an doueo er parcqeier ;
* Hac an egl a laëras eur pes
* Gant eur c’hlaoen ru en e does.
* Mont a eure d’e nez gantàn
* Pehini a voa sec’h ha scan.
* Dre rezon ma nije buan
* Soudennic e crogas an tan.
* Ar ponsinet a sant ractal,
* Mæs pa ne voint evit nijal,
* Qen bras voe neuse ho glac’har
* M’en em doljont var an douar.
* Al leön ho diframas timad
* Hac èn presant an egl ho zad.
* Sans moral.
* An ep a vancq d’an amitie,
* A drompl ha drahis egile,
* A ra eun dra a so fall bras
* Hac a verit caout ontàn caz.
* Falloc’h evitàn var ar bed
* Ne oufac’h biqen da voelet.
* Mæs credi ell en assuranç
* E ze sur eus e recompanç ;
* Rac ma n’e ell qet egile,
* Eo certen e c’hallo Doue,
* Na ne achapo qet qen pront
* Da vonet quit ep caout e goan.
* Eur vran, o pourmen dre ar bed,
* E devoa cavet eun tam boed,
* Ma re eun drous vras er voeen,
* Ar prey-ze ganti eus e fenn.
* Al louarn, o tremen enno,
* A zistroas zeder en dro.
* Doue da conservo ep poan,
* A lavaras, otro ar vran.
* Lavaret a rêr dre ar bed
* Ez out duoc’h evit ar peg,
* Mæs ennes so eur brut indign :
* Mèn a qeo guen evel ar sign,
* Caëroc’h memeus evit an erc’h ;
* E maint pell tout var da lerc’h.
* Mèn dremene amàn gant mal,
* Hac eus da glevet o huchal,
* Ez oun distroët da sellet,
* Ma oun ganet rejouisset.
* Mar dê da voes qen excelant
* Evel ma zeo da blun brillant,
* E c’heller hardi lavaret
* Ez out roue al lapoucet.
* Ar vran a gemer eun tam stad
* Eus a gomso qen diliqat :
* Dre ma voa enni cals a don
* En em brepar cana e zôn.
* Digeri a ra e beg franc ;
* Ar prey d’an traon en eun istant
* Al louarn a voa o sellet,
* Na ne voa qet manet cousqet,
* A lammas gantàn gant e vin
* Hac a eclate o c’hoarzin ;
* Ar vran droug-contant ha mezeg
* Demeus ar c’holl e devoa bet.
* Sans moral.
* Divoallet eus fals-meulerien
* Pe e fourront ennoc’h ar yen.
* Cauzeal a raint manific,
* Mæs vit tenna d’ho frofit ;
* Ha p’ho devo gred qement-ze,
* E raint c’hoas ho fompad goude.
* Lemet an ourgouil eus ho penn
* Hac e c’haï quit ar flaterien.
* Eul leön en e yaouanqis
* A voe eun neubeut diavis ;
* Dre ar rezon m’en devoa gred
* Eun nombr bras a inimiet,
* O veza bet cruel ha cri
* Voe punisset en e gosni.
* Ar penn-moc’h gue vaillantamant
* A lamme gantàn gant e zant ;
* An taro ne re qet cals guel,
* En broude stard gant e gerniel.
* An azen, o c’hoantâd ive
* Chanch e ano a zidalve,
* A re goassa aille d’e dro,
* A dollio treid hac a gomso.
* Al leön o huanadi
* E teuas da gonzideri :
* D’ar re m’am boa noazet guech-all
* En just a rent din bremàn fall ;
* Mæs ar re m’am boa sicouret
* O deveus ma abandonet.
* En guirione sod bras oun bet
* Caout qement a inimiet,
* Ha sottoc’h c’hoas bea fiet
* Er re a greden mignonet.
* Sans moral.
* Pa vezi en prosperite
* Ne gemer qet a ourgouil re :
* Mar deu ar fortun da chanch faç,
* Digant an oll e po disc’hraç ;
* Hac an hini a po blesset
* A denno venjanç e henep.
* Item.
* Tol evez, mignonet pa ri,
* Pe autramant en em drompli.
* Eus an dol hac er blijadur,
* Er brosperite, a dra sur,
* E ve mignonet evel re,
* Mæs hini en adversite.
* D’e vest e re cherio ar c’hy
* Ha qencouls da oll dud an ty,
* Ha tout e rent ive dezàn
* Eur vignoniach ar gaëra.
* An azen, pa voel qement-ze,
* Gant anvoas e c’huanade ;
* Ma commanças neuse timat
* Da vlam e etat miserabl.
* Ne gave qet tra resonabl
* E vije eur c’hy agreabl,
* Da vea mignon tud an ty
* Ha divar daul ar mest dibri,
* Pa ne re evit qement ze
* Nemet c’hoari e zidalve.
* En a renqe dougen ar bas,
* Lies ar foet en e zisc’hras,
* Na n’en devoa qet an amzer
* Da chom eur moumet dibreder ;
* Hac en obstant da gement-ze
* Da hini anê ne blije.
* Ya, emezàn, gant rezon
* Eo poent chanch a gondition :
* Poent bras eo din ober etat
* A eur vicher qen profitabl.
* Abars eur pennat goude ze,
* Pa voelas e vest o vale,
* E teu da zonjal ê affer
* Da gommanç esse e vicher.
* Ober a ra an dro dezàn,
* Sevel ha disqen ha quea ;
* Mont a ra adarre en dro ;
* Ober a ra ar pichero.
* Mæs pa ra chiboudic a za,
* E tol e dreid dreist e ziou-scoaz.
* Ar mest a gommamç da grial
* Hac ar voerset a deu ractal,
* Ma voe al lourdot frotet mad
* Da zisqi pe vlas e voa ar c’hoad.
* Sans moral.
* Qement a so ebars er bed
* Ne eller james da gavet :
* Pep-hini en deus e banchant,
* Natur, vertu ha disqamant,
* Hac ar pes ne ellomp-nìn qet
* Cals a re-all o grai ezet.
* Evidoc’h da vea den fur,
* Mar ded a eneb an natur,
* Ne reet na ne leverret
* Netra hac a ve talvoudec.
* Eul Leön voa en creis an ànv,
* Scuis o redec ha tom deàn,
* Ma voa en dis-eol gourveet
* Da zisquisa ha da gousqet ;
* Cals a razet a dremene
* Dreist e daillier, ne voye doare.
* A la fin e santas unan ;
* Gand e droad a dapas buan.
* Ar raz a c’houlen e bue
* Hac evellen a lavare :
* Mèn n’en don qet dign, emezi,
* Deus a unan qen nobl a c’hui,
* Da zonet d’en em goleri
* Ha neubeutoc’h c’hoas d’am dibri.
* Neuse al leön, pa ra memor,
* Ne guev qet en dije enor,
* Hac evit caout e affer scler
* A losqas quit e brisonier.
* Or, eur pennadic goude ze,
* Pa voa dre ar c’hoat o vale,
* E queas en toez ar c’herden
* Na ne aille q’et en em denn :
* Galloud avoalc’h evit yudal
* Ha non pas evit sortial.
* Ar raz anezàn pa glevas,
* Deus e voez en anaveas
* Hac a yez ractal da voelet
* Petra voa gantàn c’hoarveet.
* Pa voa aru en e gichen
* Ha conzideret ar gorden :
* Chomet aze, emei, ep stourm
* Ha mèn a ya da droc’ha ’r c’houlm.
* Ma roing anezàn gant e beg,
* Ha cetu al leön dilivret.
* Sans moral.
* Ar fabl a zisque scler ha ned
* D’ar re binviq ha galloudec
* Da veza douç, trugaresus,
* Rac ne vent ive malevrus.
* Herve ma zê an traou humen
* Sujet da vea incerten,
* E rencqer caout lies sicour
* Digant ar re vian ha paour,
* Hac e cleer cavet morc’het
* Oc’h ober noaz da zen ebet.
* An nep d’e nessa a ra noaz,
* Evit qement-ze ne ra qaz,
* Certenamant n’en dê qet fur
* Pa ne gemer displijadur.
* Vic bea bremàn puissant
* Ec’h aru e ve nec’hamant,
* Rac ar re vrassa rouane
* O deve ezom amitie,
* Hac o deus aon rac ar goler
* Deus ar re vian ha dister.
* Ar milan clàn var e voele
* A bede e vam ma c’haje
* Da bedi’n doueo evitàn,
* Pa voa ar maro tost deàn.
* O ! emezi, ne esper qet
* E vez gant hini sicouret :
* Te c’heus polluet ho auterio
* Hac alies ho sacrifiço.
* Sans moral.
* Entre-omp en prosperite.
* E cleomp sonjal en Doue,
* Ha guel a ze e raïo van
* Da sicour ac’hanomp er boan.
* Hac an dud eur memeus tra
* Araug ezom clascq ent d’an dra.
* Evel ma voa deut an amzer
* Da ada lin er parcqeier,
* Ar guennily a yez gant mal
* Da laret d’al lapoucet-all :
* Ennes a vezo demp noazus
* Rae bea so ennàn ambuch.
* Da avis, eme, n’e qet prob ;
* Lez da zifinerezo zod.
* Lezel a ra eur pennat c’hoaz.
* Pa gommanç al lin bea glaz,
* E teu da lavaret are :
* Poent eo demp dispen ar re-ze.
* Mæs hint ne rejont van ebet,
* Goap a rent memeus o clevet.
* Ha pa voa savet huelloc’h
* Ha rezedet ennàn ar bolc’h :
* Lezel aneàn reomp re,
* E c’ha da gommanç bea crèn.
* Pa n’e c’hoantent ober netra
* Hac ar guennily o facha,
* Ma teu neuse da gaout an den,
* Da accosti en e gichen :
* Gant laouénidigues ha joa
* E commanç neuse da gana.
* Abaoue ar guennily qez
* E man gant an den assambles
* Ar re-all chomet a-sclabe
* Partout dre ar vro da vale,
* A voe tapet, fot bea ﬁn,
* Gant lasso gred demeus a lin.
* Sans moral.
* Evit clevet avisiou mad
* Cals ne reont qet a etat.
* Pa vent en creis en danjerio
* Pe en em fouret en collo,
* E teu conseillo en ho fenn,
* Ma leront, allas ! evellen :
* Ma carjen ober evel-ze
* Pe bea bet ed dre aze,
* Pe vea laret evellen,
* Ne voan qet tapet er blegen.
* Mæs qement-ze ne servich qet
* Araug ma c’haru comprenet
* Eur pas araug so muyoc’h crèn
* Evit diou gammet var adrèn.
* Ar ranet a voa francq ha libr
* Na ne voa varne nep sort brid,
* Ma teujont da bedi doue
* Da zigas deze eur roue.
* Jupiter a chom estonet
* Hac a refusas ar ranet.
* Int a supplie goaz eus voaz
* Evit ma c’hobtenjent ar c’hraz.
* A la fin e voe oblijet
* Da accordi d’ê ho reqet.
* Neuse e taulas Jupiter
* Eur picol treust d’ê er rinvier.
* En dour pa gueas ar roue
* Ar c’hanton tout a eclatte,
* Hac an oll ranet a davas
* Evit dont da renta hommach,
* Ha da saludi ar roue
* O devoa bed digant doue.
* A neubeudo e tosteont
* Hac ardi ontàn e teuont,
* Ma lamment d’an traon ha d’an ec’h
* Dreist ho roue, ep cavet nec’h.
* En goapâd a rent excelant ;
* Ne voaint qet anezàn contant.
* Importuni a rent are
* Jupiter da zigas deze
* Unan herve ho santimant
* Hac a vije crèn ha vaillant.
* Pa voelas ho ompinion
* E roas deze ar cigogn.
* Ennes so eur roue vaillant
* A bourmen ar mare contant,
* Ha qement a gueo var e ent
* A ve tout devoret qen qent.
* Dont a reont are da glem ;
* Mæs innutil eo ho feden.
* Deus an nos e clemont bepred :
* Pa c’ha ar cigogn da gousqet,
* E sortiont deus o c’hanvern
* Hac e criont var boes ho fenn,
* Gant ho moez raouiet : raca rac,
* Ar roue-màn n’en dé qet mad.
* Mæs coll a reont ho amzer
* Rac ne c’hoanta qet Jupiter ;
* Pa ne garient an douç, ar gentil,
* E chom ho feden inutil.
Bremàn eo red bea contant Deus ar rigourus ha tirant.
Eur memeus fesson evel-ze A aru gant ar bobl ive ; Rac demeus an amzer brezant E vemp alies droug-contant. Qen calet evel an ouarn E qevomp an nep a c’houarn, Hac an hini deu en e blaz N’en deve qet cals guelloc’h graç.
* En amzer a so tremenet,
* O devoa bed ar pichonet
* Brezel a enep ar milan,
* Hac a re deze cals a boan.
* Da zont d’en em venji a ze
* E choasjont ar falcon roue.
* Emàn evel ma voe choaset
* Hac e benn dezàn curunet,
* Ne gemeras qet guelloc’h plan
* Evit n’en devoa ar milan,
* Na ne voa qet evel roue,
* Evel tirant a c’houerne.
* Ravissa, dispign ha dibri :
* Pa dape ne vanne hini.
* Neuse e teuas ar c’houlmet
* Da gemeret cunz ha regret.
* Ar brezel a voa guel demp-nín
* Evit n’en dê an tiranni ;
* Cobatti ’r milan a galon
* Evit esclavach ar falcon.
* Eul laër d’ar c’hy roë bara
* O sonjal e tavje ontàn.
* Ar c’hy a lavaras : nebon,
* Mèn a anve da dromplezon :
* Eun tam bara, emeout, dal,
* Evit ma tavin a arzal ;
* Mæs n’em eus netra da ober
* Gant da zonezono dister.
* Var digare bara d’ar c'hy
* Te laëro qement so en ty.
* Sans moral.
* Ne zouget qet a fe ato
* Da gojou coant na da offro :
* Cals a roïo dec’h eur spillen
* Evit filoudi eun yjen.
* Eur vouïs en poan a gochonet
* A voa en e gourve chomet ;
* Ha ma en em offras ar bley
* Da veza amiegues dei,
* Hac e promette sur er fad
* E conserje dei e c’hofat.
* Y a respontas evellen :
* Ne rin netra gant mevelien.
* Evit ober plijadur guel
* E cleie mont ac’hane pell :
* E servich voa en e absanç,
* Non pas, emei, en e bresanç.
* Guella a voeje da ober
* E voa en em denn a affer.
* Sans moral.
* Ne qet mad fiout qement so
* En darn vrassa a dud ar vro.
* Cals a offr ho foan ha labour
* A gerzo diraout qen ﬂour :
* N’en dê qet carante ouzit ;
* Ne sellont nemet ho frofit.
* Eur brud a voa a yez a-bell
* E cleie ar mene genel.
* Ar bobl tout en em assamblet
* A yez d’e gichen da voelet.
* Pa voaint aru en e gichen
* E teujont neuse da gompren
* E vije monstr cruel ha cri
* A raje d’ê cals a anvi.
* Gant cals a aon, frayeur ha spont
* E sellent penaus vije cont.
* Anfin ar mene a c’hanas,
* Hac e voeljont eun tamic raz,
* Ha ma commanças a dra sur
* An oll da c’hoarzin dreist muzur.
* Sans moral.
* Tud glorius, bombanserien,
* A roï d’an oll evit creden
* E raint traou bras hac excelant,
* E zint tud fur, crèn ha prudant.
* Pa ve qistion da ober,
* A boan e ve bian dister,
* Ha ma servich ho faziou cley
* D’ar voapaërien evit prey.
* Item.
* Ar fabl a zisque dre e c’hauz
* Non pas qemeret a aon fauz,
* Rac alies bras e crener
* Gant treo bian ha dister ;
* E teu ar spont da vea voaz
* Evit n’en dê james ar glaz.
* Eun dra dign deus a farceres
* A ra demp crena alies.
* Eur chasseer voa a leqee
* E ghy var an tres a chasse ;
* Mæs ne voa qet ze apropos,
* Rac ar c’hy-ze a voa re goz,
* Na ne re qet mad e affer,
* Rac e dreit a voa re bouner.
* Tapout eure ep bea pell
* Ma en dije gallet derc’hel ;
* Mæs ar prey a voa achapet
* Digant ar paour qez disantet.
* E vest èn reprenas garo
* A gomsou rust hac a dolio.
* Ar c’hy en deveus respontet
* E cleie bea pardonet ;
* Penaus ne voa qen puissant,
* Mæs bed e voa eur c’hy vaillant.
* Bremàn, emezàn, mèn voel er fad
* N’en don pelloc’h demeus da c’hrad,
* Rac netra ne ell plijout did
* Nemet seulamant da brofit.
* Pa voan yaouancq e voan caret
* Ha bremàn e c’heuz ma hazet.
* Gueach-all, pa voa mad ma dent,
* Ha pa gerzen buan en ent ;
* Mæs bremàn pa zon dizantet
* Na ne allàn pelloc’h qerzet,
* Paneverd ma zout eun ingrat
* E teuyez sur a galon vad
* A vouir volonte d’am c’haret
* D’ar servich vad am eus rentet.
* Sans moral.
* Eur blijadur, pa ve tremenet,
* Facil a ve ancounheet.
* Eun dra mezus da laret ê ;
* Mæs mar leromp ar voirione,
* Communamant e c’histimer
* An amitie pa brofiter :
* Pa ve ar profit finisset
* An amitie so partiet.
* Ar forest scoët gant avel
* A eclatte a ziabell,
* Hac a re eun drous, qen pounner
* Ne voa qet custum da ober.
* Ar gedon tout a gommansas
* Da redec gant eur spouroun vras.
* Pa voaint evel-ze o qerzet,
* Gant eur mart e voent ampechet ;
* Ma voaint chomet enno neuse
* En danjerio a bep coste.
* Unan venerabl deus ho zoez,
* Leun a eloqanç ha furnes :
* Perac, emei, e spontomp-nìn ?
* Hep reson ê demp trubully.
* Gleed eo demp qemer courach
* Rac hor c’horfo so ajil bras ;
* Mæs ar pez hon gra direson
* Eo n’hon deveus qet a galon.
* An tourbillon-ze hon sponta !
* Ne gleomp memeus e gonta.
* Sans moral.
* Qement a aru a zisc’hraç
* Eo gleet demp qemer courach,
* Rac ar gonﬁanç vad a so
* Rouanes d’an oll vertuio.
* Eur c’haor arauc ma partias
* D’e hini bian a laras :
* Ne zigoret da zen ebet
* Qen a vezin-mèn distroët.
* Ar bley en devoa ententet
* Ar gourc’hemen e devoa gred,
* Ma en em laca en tenor
* Evit dont da c’houlen digor.
* Pa voa en qichen a-ziavez
* E commanças da chanch e voez,
* Ha neuse en deus commandet
* Ma vije deàn digoret.
* Evit bea ennes moez ar c’haor
* Mèn ne zigorin qet an or,
* Rac dre ar faout a so enni
* Mèn a voel scler avoalc’h ar bley.
* Sans moral.
* Eun dra eo hac a so meulabl
* Ha d’ar vugale proﬁtabl
* Da zenti eus ho zad ha mam ;
* Dre gement-ze beza divlam :
* Hac an dud yaouancq mad ho c’haus
* Da glevet conseil ar re goz ;
* Rac resonabl eo qement-ze :
* Guelet ho deus muin evite.
* An dànvad citet gant ar c’hy
* D’an audianç evit pledi,
* Hac e c’houlenne eur bara
* Evit eur prest roët dezàn.
* Pa voa achuet e blede
* Ar paour dànvad a lavare :
* Ne anavean qet da gaus ;
* Ar gle a c’houlles a so faus.
* An testo a voa preparet
* A voe neuse ive galvet,
* Ar bley, ar bultur, al falcon,
* Da c’houd gand piou e voa ’r reson.
* Ho deposition roët,
* An dànvad a voe condaonet.
* Ar c’hy varnezàn a lammas,
* Pa voa mad e zroed en debas.
* Sans moral.
* Meur a zen a ve revinet
* Ha lies a vech punisset
* Gant jug iniq, fals testeni,
* Dre ar valis ha jalousi :
* Alies ar gassoni-ze
* Allumet gant ar voirione.
* Eur vech e voa eur paysant
* Hac en e servich eur zerpant.
* Eun deves, êd e benn contrel,
* En poursivas gant ar vouc’hel.
* Ar zerpant a achapas sur,
* Mæs n’en dez qet quit ep blessur.
* Al labourer prest a gueas
* Goude-ze en paourente vras :
* Ma sonch neuse en e speret
* En injur en devoa bed gred
* Ep sujet ebet d’ar serpant,
* A re e valeur ha tourmant.
* Ma suppli ar serpant neuse
* Da retorn da vitàn are.
* O ! emezàn, pardonet din :
* N’eus qet a assuranç e ty
* Entre ma p’ho eur sort bouc’hel,
* So bed em amdret qen cruël.
* Ar gouly hac ar goad blonset
* Certenamant so tremenet,
* Mæs ar memor demeus anez
* A so chomet bepred nevez.
* Sans moral.
* Eun dra hac a so diassur
* Dies da ober d’eun den fur,
* Eo an eil guech fiout e re
* O deve bet torret ho fe.
* An den truezus, pitoyabl
* A bardon deus a galon vad,
* Hac an hini fur ha prudant
* A zivoal eus an dud vechant.
* En stal eun tailler imajo,
* Eur bley, o tremen dre eno,
* A zistro en dro da sellet
* Hac e voelas eur penn pentet.
* Treï a re deus a bep coste
* Hac isellâd a re ive,
* Dre ar rezon n’en devoa qet
* Netra a sans nac a speret.
* O ! caëra penn e zeo emàn,
* A lavaras ar bley dezàn :
* Cals a ardo a so ennout,
* A speret vad n’eus morce tout.
* Sans moral.
* Mar dout coant eus an diavez,
* Eun draic bennac a delez ;
* Mæs ma c’halfet choas ar guella,
* An diabars eo ar c’haëra.
* Rac guelloc’h eo cals bea fur
* Evit coantiri dreist muzur.
* Al lapoucet voa en combat
* Deus al loenet a bevar zroad.
* Esper hac aon a voa ive
* Deus an eil tu hac egile,
* Ma tilez al logoden-dall
* Oll gompagnunes ar re-all ;
* Ma voa neuse en em roët
* A galon d’an inimiet.
* Beo e chomas al lapoucet
* Dre ar gundu vad eus an egl,
* Hac an treitour logoden-dall
* A voe condaonet prest gant mal
* Ne retornje biqen gante
* Na ne niche james en de.
* Cetu ar rezon vad penaus
* Ne nich james nemet en nos.
* Sans moral.
* Nep piou bennac ne qet contant
* Da zicour en diezamant
* Ne verit qet participa
* Na caout loden ebet er joa.
* Ar sparfel a nije tostic
* Evit ma tapje eun eostic.
* O pourziou aneàn qen ten
* E c’hantrejont er villajen :
* O veza reir en em fouret
* Gant eur paysant voe tapet.
* Douçamant e ped aneàn
* Ma en lezje da bartia.
* Evellen en deus lavaret :
* Mèn ne meus qet da offancet.
* Sans moral.
* Gant rezon e ve punisset
* Ar re a ve en em forcet
* Da noazout var an innosanç :
* E ve mad o deffe droug-chanch.
* Eur serpant deus a eur forjo
* A dap eul linvo en e c’heno,
* Ma commanç neuse d’e roignàn ;
* Mæs al linvo a laras dezàn :
* Da oll dent a pezo brinzet
* Araug ma p’ho ma c’honzommet,
* Mèn péhini a so qen ferm
* Ma crogàn memeus en ouarn.
* Sans moral.
* Sel mad, pa pezo affero,
* Pe zort qalite den e vo,
* Rac ma na c’heus da zent lemmet
* Deus eun all muyoc’h galloudec,
* Ne vo qet deàn e ri noaz
* Mæs did da-unan e vo voaz.
Entre ar bley hac an dènvet ; Mæs eur voech e voent accordet Ha gred alianç entreze, Roët otach a beb coste. E re vunut ar bley a roas Hac an dènvet a re ho chas. An dènvet ne voaint qet dies A alie peury en ho aez : Ar bleydi munut a iude Rac ho mam a vancqe deze. Pa voa mancqet deze al læz, E voaint en em gavet dies. Ar bley a lam en deus criet : Fe, allianç a so torret ! Hac en ho debras, an treitour, Pa voaint en noas deus ho sicour.
Eur sotis d’an hini a ra O c’haccordi gant e nessa Discregi deus e sicour re : Aruout a ra goude-ze Ar re so bed inimiet N’ho deffe tout ancoueet, Ha dre avantur e c’halfent, An occasion pa voelfent, Evit da attaqui treitour Pa vez divoisqet a zicour.
* En amzer ma caujee’r c’hoat,
* Eur paysant a yez timad
* Digant ar forest da c’houlen
* Danvez da droada e vouc’hel.
* Ar forest a accord gand joa
* Hac ar paysant d’e zroada ;
* Mæs pa voa en etat neuse
* E commanças disqar ar gue.
* D’ar forest e teu eur c’hun bras,
* Mæs re diveat e teuas :
* Drouc-contant ha trist bras e min
* Guelet e voa caus d’e revin.
* Sans moral.
* Sel da biou e ri plijadur,
* Pe en em drompli, a dra sur ;
* Rac cals, pa p’ho evite gred,
* En em implijo e c’henep.
* Dre avantur eur vech ar bley
* (Ne voa qet c’hoas de aney),
* Eur c’hy er c’hoad a rancontras,
* Ha manific en saludas ;
* Ha da enori e brezanç
* E ra dezàn rejouissanç.
* Finalamant e c’houlenne
* En pe gis en em gomporte ;
* En cave ned he poli bras.
* Ar c’hy dezàn a respontas :
* Ar soign en deus ma mest ouzin,
* Em andret cals a vignoni,
* Dre ma tisquean ontàn joa,
* E ve fournisset din pep tra
* Divar an dol a gement so,
* Na ne gousqan qet dizolo ;
* Na ne ouffe da zaou-lagat
* Pegement e zon agreabl
* Da gement den a so en ty.
* O ! ma c’hamallat, eme’r bley,
* Te a so placet evurus
* Gant eur mest so qen gratius.
* Ma c’harufe ma bolonte
* Da gavet mado evel-ze,
* Ha galloud beva ha mervel
* Gant eur mest a so qen fidel,
* Ne gredan qet e ve er bed
* Evrussoc’h evidon cavet.
* Pa voelas ar c’hy e c’hoante
* Caout eur gondition neve,
* E promettas dre vouir gomso
* Caout moyen en tal e otro
* D’ober dezàn caout an etat :
* Mevel a gamp e vije mad,
* Gant condition ne vije qet
* Ennàn qement a gruëldet,
* Ha ma teuje gant dilijanç
* Da serviji a gonseqanç.
* An accord gred evel-ze scler
* Neuse e tistrojont en qêr.
* O vont gant an ent qen joaus
* E larent meur a dra farcus.
* Pa voa an de eun tam sclerêd,
* E voelas goug ar c’hy uzet,
* Ma c’houlennas outàn neuse :
* Perac out peillet er gis-ze ?
* Arzal, eme ar c’hy, a ren
* Atao eus an estranjourien :
* Alies ar re anveet
* A voa guenen intordiet ;
* A voijo-all memeus cregi,
* Pa ne blije ho fesson dìn.
* Ar mest ne voa qet qement-ze
* Avoalc’h demeus e volonte,
* A deue neuse d’am pilat
* Gant tolio bizier a dro vad,
* Hac e re ouzin eun difen
* N’em bije da lammat gant den,
* Nemet seulamant d’al laëron
* Ha d’ar bleizi a voir galon.
* Dre ar voyenze gouneet,
* E on douçoc’h en em gavet,
* Hac ar sign-ze demeus ma foug
* Eo en deus razet ma goug.
* Ar bley, pa glevas qement-màn :
* O ! ne brenin qet, emezàn,
* Qen qer ze an amourourdet
* Evit plijout da zen ebet.
* Adieu eta, ma c’hompagnon,
* Pa giri da condition :
* Cals guelloc’h e zeo ganèn-mèn
* Chom ordinal em liberte.
* Sans moral.
* Beza mest en eun ty bian
* A so guelloc’h ep lacât doan,
* Ha dibri bara var ar mæs
* Evit fricojo ar pales ;
* Rac eno e voar o veva
* Gant aon ha doetanç a bep tra :
* Al liberte so bannizet
* Demeus ar pales, assuret,
* Ha dissimuli a so red
* An injurio ve recevet.
* An dorn hac an troad avijo
* Deus ar c’hoff ar re ho c’hlemo,
* Abalamour an didalve
* Ho gounideges a loncqe ;
* Hac e c’hoantent ne c’houlje qet
* En ep fesson beza maget.
* Ar c’hoff a deu da zuplia
* Diou pe deir goech da rei dezàn.
* An dorn a zalc’h perseveranç
* Da revus dezàn e vevanç.
* Ar c’hoff a gommanç da simplâd,
* Nerf hac arterio da fallâd,
* Ha finalamant e c’hoante
* An dorn e zerviji neuse.
* Mæs ne aille qet ober mad
* Rac chomet voa re divezat :
* Ar c’hoff voa diaccustumet
* A deue da repous ar boed ;
* Arter, nervenno dinerzet,
* Pa voa ar c’hoff ive manqet.
* Sans moral.
* An dud so ive evel-ze ;
* An eil a rencq caout egile,
* Na n’en deus den var ar bed-màn
* A alfe en em sufﬁsa.
* Ar re ê’n huella degre,
* Ar pinvidica deus anê,
* N’en deint qet c’hoas re assuret,
* Hac o deus ezom mignonet.
* Ar zicour gaër hac ar guella
* Eo an nombr mignonet brassa.
* Ar marmous eur vech a bede
* Al louarn hac en suplie
* Da rei eun tam eus e lost teo
* Evit gollo e ziadreòn,
* Hac e lavare deàn gourd
* E voa ennes eur bec’h re lourd ;
* E vije dezàn profitabl,
* Scanvoc’h hac ive enorabl.
* Al louarn a respont dezàn :
* Guel eo genèn cals, emezàn,
* Scuba an douar, lez da drous,
* Evit gollo reor eur marmous.
* Sans moral.
* Er bed-màn cals o deveus re
* Ha nìnver re neubeut ive ;
* Evit qement-ze n’en deus qet
* A dud pinvig accustumet
* Du soulagi tud ho c’hanton
* Gant ar pez ho deus ep ezom.
* Al louarn a voa trist e vin
* O voelet eur brancqat rezin
* A voa o commanç daroy,
* Ma tezire ive tibri.
* Ma clascqe neuse ar voyen
* Da alloud gripa e loden :
* Mæs p’en devoa e boan collet,
* E zesirio gantàn chommet,
* E dristidiges ya en joa,
* Hac e lavaras er gis-ma :
* Ar rezin-ze mad n’en dreint qet,
* Rac beza e zeint c’hoas re egr.
* Sans moral.
* An den a seblant ne gar qet
* Ar pez ne ell sur da gavet.
* Eul louarn gant naon castiet
* Dre eur faout e voa antreet
* En eur vessel leun a fourmach ;
* Enni maniﬁc e predas.
* Neuse e teuas da sonjal
* En p’en gis galloud sortial.
* En em forci avoalc’h a rê ;
* E goff re vras en ampeche.
* Ar mart en guel a ziabell
* Eus en em efforci cruël,
* Hac a ro deàn avis-all,
* Mar en devoa c’hoant sortial
* Ma tistroje gollonteret,
* Treut evel ma voa antreet.
* Sans moral.
* Cals o c’heuz guelet dre ar vro,
* Pa n’ho devoa qet a vado,
* Hac a voa joaus ha contant,
* Dizourci a bep nec’hamant,
* Na ne voaint james avius,
* Disqarg demeus an traou fachus ;
* A aille ober farceres,
* Divertissamant alies
* Gant ar jeuio hac ar c’haujo,
* Cana ha conta historio ;
* Bremàn, pa zeint pinvidiqet,
* E qivi anê chagrinet,
* Leun a sourcio ha dies,
* Ar rejouissanç êd e mæs ;
* En eur gir ho speret carget
* A bep sort trubuillo paqet.
* Eur bley dirac eur chasseer
* A voa scuiset o redec caër.
* Eur bucher-coat a rancontras
* Ha diontàn e c’houlennas :
* Pe lec’h, ma mignon, e coachin ?
* Ar bucher a zisquel an ty.
* Ar bley ennàn a antreas ;
* Er c’hoign a goste e coachas.
* Guelet a ra ar chasseer
* O c’houlen digant ar bucher
* Hac en devoa guelet ar bley
* Eun tu bennac enno o trey.
* Ar bucher sur en guirione
* Demeus a c’heno en nac’he :
* Gant e zorn en deus disquelet
* Al lec’h ma voa ar bley coachet ;
* Mæs èn ne gomprene netra
* Er pez a zisquelet dezàn ;
* Ma partias incontinant,
* Hep ober na van na zeblant.
* Qen qent a m’en devoa guelet
* Ar bley anezàn partiet,
* E sortias, demeus an ty
* Hep lavaret gir ontàn muy.
* Ar bucher ar bley a vlame,
* Pen deus sauveted e vue
* Evel qent e voa partiet,
* Hep bea e drugareqeed.
* Ar bley neuse a retornas
* Hac evellen a lavaras :
* Ma pije e torn an euvro
* Da vue evel da gomzo,
* Dre voir droet e poa meritet
* E vije graço did rentet.
* Sans moral.
* An dud vechant, petra bennac
* Ma promettont ober traou mad,
* A voelfet sur scler ha patant
* Qement a raint fall ha mechant.
* Ar paün a rê e glemo,
* Da briet Jupiter, Juno :
* Ar rossignol a gane mad ;
* Ha deus anezàn e red goap
* Partout gant an oll lapoucet
* Abalamour d’e voez raouiet.
* Juno dezàn a respontas :
* Pep-bini a receo e c’hras ;
* Partajet e’n donezono
* Deus an env gant an doueo.
* Ar rossignol mest da gana,
* Ha da blun d’e eo ar c’haëra.
* Red eo eta da bep-hini
* Deus e stad en em gontanti.
* Sans moral.
* Qemeromp a voir volonte
* Pa ve roët demp gant Doue,
* Deus a galon vad ha gant joa,
* Na ne glescqomp qet brassoc’h tra.
* Eun den voa o stigna e ret
* Evit ma tapje lapoucet.
* Ar voualc’h a bell a voele,
* A c’houlenne : petra res-te ?
* Al lapoucetaër a lare :
* Eur gêr a vatissan aze ;
* Ha qer qent ac’hane e c’ha
* Pell dionte d’en em goacha.
* Ar voualc’h credet en e fenn
* A deuas mat d’ar voetaën
* Pehini a oa tost d’ar ret.
* Zouden avoalc’h e voe tapet.
* Al lapoucetaër a redas ;
* Ar voualc’h deàn a laras.
* Eur gêr ar sort-màn batisset
* Neubeut vo a citoyanet.
* Sans moral.
* Quistiono fall ha truach
* A ra d’ar bobl cals a zomach.
* Eur marc’h a enep eur c’haro
* En devoa eur vech combajo.
* Ar c’haro voa an ardia
* Ha da redec ar buanna,
* Ma sclap ar marc’h divar an ent
* Ha mont qen buan goude qent.
* Ar marc’h evel-se repousset,
* Ractal en deveus comprenet
* Mont da gaout an den d’en pedi
* Ma c’halje dont d’en em venji.
* Neuse e parti gant furor
* Hac e teu gantàn ar victor.
* Mæs evit bea gouneet,
* D’an den eo chomet oblijet,
* Ma rencq dougen an den en dibr,
* En e c’heno lecqed ar brid,
* Ma rencq perpetuelamant
* Da serviji bea content.
* Sans moral.
* An neb a ve en em fouret
* En affero, na ne ell qet
* Dont aben deus a gement-ze
* Nemet sicourio o deffe,
* En em gef goude oblijet
* D’ar re en deus ho zicouret,
* Ha goude o devo cals poan
* O clascq en em denn a zindan :
* Lacqet e vo dezàn eur brid,
* Muin en coll evit en profit.
* Ar c’hog ha neuse an azen
* A beure ho daou er blassen.
* Aruout a ra eul leön
* Hac a gomprene er fesson
* Penaus e c’halje dont aben
* Evit saillat gant an azen.
* Ar c’hog a gommanç da gana
* Hac èn ractal o partia,
* Erve lerer spourouni ra
* Pa gleo ar c’hegi o cana.
* An azen en deveus credet,
* Pa voelas al leön o redec,
* E voa racan e voa e spont,
* Ma teu var e lerc’h divergont.
* Pa voaint ed resonabl araug,
* Ne glevet pelloc’h moez ar c’hog,
* Al leön, o tistrey e benn :
* O ! ma c’hamallat an azen,
* Mèn a gred din out manet sot
* Beza deut qeit-màn var araug.
* Ractal varnezàn e lammas ;
* Ne voe qet pell en devoras.
* Pa voa o vervel an azen
* E re e glemmo evellen :
* O ! mèn so zot ha miserabl
* Eus en em fourra en combat.
* Deus ma c’herent n’en deus hini
* A ve capapl da gombatti.
* Sans moral.
* Ar re ve ebars en coler
* A lamm evit tenna affer,
* Ma c’haru ive alies
* E tenner an ourgouil emez,
* Ha dont d’en em humilia
* D’ar poent ne servich da netra.
* Ar vultur a re ar seblant
* Evit disquel en devoa c’hoant
* D’en em rejouissa gant æz
* En de deus e c’hiniveles ;
* Hac e pedas al lapoucet
* Da zont davitan d’ar bancqet.
* Ha qazi oll en em gavet,
* Excelant e voent recevet.
* Laouen ha zeder a vizach,
* Gant eur joa ha vajeste vras ;
* Mæs evel ma voaint antreet
* E voent oll gantàn depechet.
* Sans moral.
* Qement hini a gauje brao
* Nen deint qet mignon atao
* Dar re ma tisquel ho c’halon :
* Dindan ar mel e man’r poezon.
* Eul leön clàn o langissa,
* An oll loenet d’en bisita.
* Nemet al louarn ne c’hoante qet
* E nep fesson mont d’e voelet.
* Al leön a gas eur messajer
* Ha scrivet dezàn eul lizer
* Dre pehini e c’houlenne
* Brassa plijadur a raje
* Ma qemerje ar gomplezanç
* Da alloud guelet e bresanç ;
* Agreaploc’h voa louarn qez
* Evit ar re-all assambles.
* Davantach c’hoas a lavare :
* Qemer aon raan ne gleje,
* Rac dre’n oll amzer tremenet
* E voaint ordinal mignonet.
* Abalamour da gement-màn
* E c’hoante cauzeal ontàn.
* En tuont d’ar pez a lare
* E voa clàn bras var e voele ;
* Hac en dije c’hoant da noazout
* (Ar pez ne c’hoante morce tout),
* Evit qement-ze ne aille qet,
* Dre ar fesson ma voa dalc’het.
* Al louarn en deveus scrivet
* E tezire yec’het parfet
* D’al leön ; abalamour da ze
* An oll doueo a bede,
* O chom cousgoude ep monet
* En fesson ebet d’e voelet ;
* Rac evellen a lavaras :
* Effrayet hon gant an oll raz
* Pere a voa ed da quelet
* Na n’en deus nicun distroët.
* E credan e maint deus a vern
* O sellet en dro da cavern,
* Ha dre-ze e meus lavaret
* Cals a loenet so antreet.
* Sans moral.
* Leqet eves ne zouget qet
* A fe da gement a glefet.
* Ma na lecqet qet a evez
* E vefet tromplet alies.
* Ha gra da reflextiono
* Var ar gundu hac ar c’homzo ;
* Var oberio certenamant
* Diasseet ho jujamant.
* An azen clàn var e voele,
* E voa ar brud dre ar c’hontre
* En em gave fall bras ha clàn,
* E voa ar maro tost dezàn.
* Neuse ar chas hac ar bleizy
* A deu d’en bizita d’e dy,
* Hac e c’houlennet deus ar mab
* Penaus en en gave e dad.
* An azen bian pa glevas
* Ho c’histion, a zifinas,
* Ma respont ane en tenor,
* Ha deus ar faout a voa en or :
* Guelloc’h e màn, certenamant,
* Evit n’oc’h eus-u santimant.
* Sans moral.
* Meur a hini a seblantfe
* Cavet cunz eus marv egile
* Ha cousgoude e vent contant
* E varfe prest incontinant.
* Eur bouc’h dre’r prenest a zelle ;
* Ar bley o tremen a voele,
* Hac e commanças a dro vad
* Eus anezàn da ober goàp,
* M’en em gave æz ha contant
* D’en injuria excelant.
* Ep en em droubla tam ar bley
* Da sellet ontàn o tistreï :
* N’en dê qet te, certenamant
* Evidout da vea mechant.
* Ne qet da gomso ma disc’hraç,
* Mæs an assuranç eus da blaç.
* Sans moral.
* Ennes a so eun exempl crèn
* A neubeut generosite,
* Evel a ra ar boeltronet
* Ha meur a hini a verc’het.
* Nemet injur hac insulto
* Ne glefac’h qen eus ho geno :
* Pa vent placet en assuranç
* Int effrontet d’en em avanç,
* Mæs pa vent var an disolo
* E ve chanchamant a gomso.
* Eur vech an den hac al leön,
* Pa voaint o vale dre’r c’hanton,
* Pep-hini ’ne gant e gomso
* A veule cals e vertuio.
* Pa voaint evel-ze o tremen
* En ho c’hichen pilliero mein
* En p’hini voa eun den gravet
* Eul leön gantàn entouffet.
* An den pa voelas ar gravur
* A lare d’al leön a dra zur :
* Aze e voeles ar fesson
* E man an den dreist al leön
* En ners, ha puissant meurbet
* Dreist al leon hac an oll loenet.
* Al leön en deus respontet :
* Ma en divije al leönet
* Taillerien mein ha graverien
* Evel ma en deveus an den,
* Muin a dud a pije guelet
* Gant al leön bet entouffet.
* Sans moral.
* An den fur hac ive prudent
* Ne gred netra certenamant
* A nez beza sclerijennet ;
* Rac cals so a charlatanet,
* Ha pep-hini demeus anê
* A chaç ordinal d’e goste.
* Eur veach e voa eur c’hoanen
* Hac a voa o picqat an den.
* Pa dap anei e c’houlenne
* Petra am picq-mèn evel ze ?
* Y neuse e deus respontet
* An natur en devoa e gred
* Deus ar galite e devoa ;
* Evel-ze e rencqe beva :
* Dre ze aneàn a bede
* Da lezel anei en bue :
* Evit qelo ar pez a noaz
* Ne re qet dezàn cals a c’hlaz.
* An den, oc’h ober eur min c’hoarz,
* A lavaras an tan yol farz :
* Dre betra re zot resonio
* Vez ampechet eus ar maro ?
* Abalamour ne c’heus-te qet
* Galloud da veza ma blesset,
* Ne gleyez na cals na neubeut,
* Breman e c’hi dindan ar meud.
* Sans moral.
* N’en dê qet red certenamant
* Caout true eus an dud vechant ;
* Dre n’ho deo qet gred cals a noaz,
* Evel ma c’halfont e raint voaz.
* Pa voa ar goanvàn o commanç
* Ar verienen a chaz d’e granj
* Ar guinis a voa dastumet
* En pad an ànvez tremenet.
* Ar zardonen a gommanças,
* Pa voele, da vlam ar venach,
* Hac e tosteez neuse zouden
* Da c’houl diganti eur c’hreunen.
* Ar verienen a lar : perac,
* N’en em lacqez da labourat
* Dre ma exempl, en pad an ànv,
* D’en em brepari d’ar goanvàn ?
* Eben a respontas : en ànv
* Ec’h e e c’hamzer da ganàn.
* Ar verienen oc’h ober goap
* A lavaras dei a dro vad :
* Pa e guir e rez evel-ze
* En pad an ànv an didalve,
* Ha ne rez nep sort labour-all
* Nemet o canàn ha bragal,
* Bremàn dre voir droet, pa out scaon,
* E cleez mervel gant an naon.
* Sans moral.
* Entre ma zomp crèn hac en oad
* E c’heo gleet demp labourat,
* Rac pa vo uzet hor c’horfo
* E vezo fin d’al labourio.
* Var gein an dànvad ar c’horneil
* A zifrette e ziou-asqel.
* An dànvades a lar dezi :
* Ma raëz qement-all d’ar c’hy,
* Deus ac’hane nen daës qet
* Hep beza manific frottet.
* Ar gornif a laras dezi :
* O ! mèn voar mad eus piou c’hoari.
* D’ar re douç mèn a so fachus
* Ha mignon d’ar re rigourus.
* Sans moral.
* An dud so douç ha paciant
* O deus brezel gant ar mechant.
* An innoçanç a so bepret
* Gant treid an dud falla foulet.
* En disput e voa ar voeen
* Assambles gant ar benduën
* Abalamour d’ho c’halite
* Ho c’honstanç hac ho fermete.
* Mimprisa a re an voeen
* Hac injuria’r benduën
* Dre ma voa, emei, inconstant,
* Gant an oll avel variant.
* Ar benduën sur a dave
* O c’hortos eur pennat goude,
* Ha deus ma teuje ar c’hoari
* E c’halje dont d’en em venji.
* Arruout eta a eure
* Abars eur pennat goude-ze
* Avel rust hac a estonas
* Ar forest oll gant an orach.
* Ar benduën a obeisse
* D’an avel vras-ze, pa scoe ;
* Duman a deuont a bep coste
* Deus an eil tu hac egile.
* Gant eun ourgouil vras ar voeen
* Da resista a selc’h e fenn.
* O chom ep plega en e stad
* Ma voe tennet memeus e zroad.
* Sans moral.
* Furoc’h ha prudant eo ar re
* A dao gant crenvoc’h evite,
* Ha rei plaç ive da dremen
* Dar re so ourgouil en ho fenn.
* Gant an amzer e c’haruo
* En deo plaç ive ho comso ;
* Rac n’eus den qen huël zavet
* Gant amzer e vo discaret.
* Eur mul o tremen dreist eur bern
* Hac a voa deus a zres ha spern,
* Ma c’hez eun tam piq en e droad
* Ne rê qet dezàn cals a vad.
* O voelet ar bley o tonnet :
* Ma mignon, en deus lavaret,
* E c’hàn da veza dide prey,
* Pe d’ar vultur, pe d’ar brini.
* Mæs qentoc’h evit ar maro
* Gra eur plijadur evidon
* Ha qemer ar volonte vad
* Da denna’r spern so em zroad,
* Hac e c’hallin douçoc’h a ze
* Dont da finissa ma bue.
* Ar bley en em laca contant,
* A aplicq varnàn becg e zant
* Hac a dren oc’h ober eur chas
* E teu gantàn manific bras.
* Ar mul neuse ancoueet
* Ar poanio bras en devoa bed,
* Gant e droad ouarnet deus-tu
* E roas deàn eun tol ru,
* A dorras e dal hac e zent ;
* Neuse e partias qen qent.
* Ar paour qez bley en em gleme ;
* Dezàn e-unan e lare :
* O ! justamant e c’handuran :
* Qiger e voan bete vremàn,
* Hac en deveus c’hoanteed va min
* En em fourra da veudeucin.
* Sans moral.
* Neb a chanch a gondition
* Da eun all, eb cavet reson,
* A deu d’en em lacât dies
* Hac a servich d’ar goaperes.
* Eul louarn hep conzantamant
* A laze yer eur paysant ;
* Ma clascq ar paysant fesson
* Evit galloud tenna rezon.
* E lassou en devoa stignet :
* Al louarn a voe qemeret.
* Ne voa presant nemet ar c’hog
* P’en devoa gred e gammet zod.
* Al louarn ontàn a c’houlle
* Ober an eil pe egile
* Eur gontel da droc’ha’r c’herden
* Pe ne larje qet d’ar perc’hen,
* Evit gant e zent dre amzer
* Galloud ho zroc’ha en antier.
* Ar c’hog dezàn a bromette
* Qen couls an eil hac egile.
* Ne voa petra en e galon
* A neubeutoc’h intantion.
* Da gonta d’e vest eo redet
* E voa al louarn qemeret.
* Ar paysant a gemeras
* Neuse eun ors gant eun hast vras,
* Ma voa ennàn cals a furi
* O tont da gaout e inimi.
* Al louarn p’en deus-an guelet
* Deus a ziabell o tonet :
* O ! mèn so malevrus ha zod
* Credi en divije ar c’hog
* Din a nep sort fidelite
* Goude laza cals e vroage.
* Sans moral.
* Ne gleer qet lacât fianç
* Da gaout sicour nac assistanç
* Digant ar re hor be blesset
* Na cruellamant offancet :
* Pa voelfont ac’hanomp tapet
* Sonch a deu d’e pa voaint goascqet.
* Al louarn voa o tiviza
* Gant eur c’has, m’en em vant dezàn
* Deus a cals a finesseo,
* Eur bissac’hat tromplezono.
* Ar c’has a lavar ne voye
* Nemet eur seul subtilite,
* Mæs e c’houd a re qen patant
* D’en em serviji excelant.
* Gant cals familiarite
* An eil o coms eus egile,
* Souden avoalc’h gant eur spont vras
* E clevjont eun drous, nombr a chas.
* Neuse ar c’has a scrap buen
* Evit pignat en eur voeen :
* Al louarn pa voe goarnisset,
* Gant ar chas a voe qemeret.
* Sans moral.
* Guel ê vijou eun avis mad
* Evit steudi eun avocat.
* Eun den grossier ha paysant
* A el tapout eun den savant.
* Al louarn en eur punç coeet,
* En danjer da veza beuet,
* Gant ar piril en devoa nec’h,
* Ma ped ar bley a voa d’an ec’h
* Da deurel dezàn eur gorden
* Evit ma c’halje en em denn.
* Ar bley diontàn a c’houlle :
* Penaus oude queet aze ?
* Egile a respont dezàn :
* Ne ma qet an amzer bremàn
* Da gonta did ar fessonio
* Ma zeo bed aruet an dro.
* Pa pezo ac’hanon tennet
* Mèn gonto did tout var ho hed.
* Sans moral.
* Ar re a ve en pirillo,
* O deve eöm zicourio,
* Ne geront qet goulen onte
* Comso inutil d’ar poent-ze :
* Sicour aneze prontamant,
* Lezel comso emporneant.
* Eur c’hy a voe gourveet
* En craou an oc’hen da gousqet.
* Dont a rê joaus an ijen
* Da esse dibri eus e foen ;
* Ma scoë anezàn ar c’hy
* Evit en empech da zibri.
* Maleur, eme’n ijen, varnout
* Dre an avi a so ennout.
* Eus ma ampech da zibri foen
* Ha te ne zebres bruzunen.
* Sans moral.
* Cals a dud a so chagrinus,
* Deus mad ho nessa avius :
* Qement eo ho speret mechant
* Ne ellont qet beza contant
* Ha deze ne servichfe qet
* Dre ar reson ma zeint loenet.
* Eur bley var eur roc’h a zelle
* Eus daou gy hac an em bile,
* Pere voa o vessa dènvet,
* O devoa ho ambandonet ;
* Leset ho dènvet en ho hent
* D’en em difframa gant ho dent !
* Neuse e conceo esperanç
* E c’halje gant pep assuranç,
* E voa sur avoalc’h e affer
* D’attacqi’n dènvet ep danjer :
* Ma teue zioul dindan e art
* Hac e qemeras unan lard,
* Ha qerqent en em sauveteed.
* Ar chas a zistro da voelet,
* Ma lesjont neuse ho c’herel
* Pa voeljont e venach cruël,
* Hac e redjont var lerc’h ar bley
* Ha gant courach d’e attaqi.
* P’ho devoa anezàn tapet
* Voe gante neuse maltretet,
* Ma en devoe avoalc’h a boan
* O clascq en em denn e-unan.
* Pa voa o retorn d’e ganton,
* E rancontras e gompagnon.
* Penaus, diontàn e c’houlle,
* E c’heus-te credet ober-ze,
* El lec’h ma voeles qen patant
* Cals a gombatterien vaillant ?
* En em lezel da vout tromplet,
* A respont ar bley, am eus gred
* Gant ho disput particulier,
* Pa ne aillent en em ober.
* Sans moral.
* Qement-màn a ro da gompren
* E ve cals a amezeyen,
* Breudeur, priejo alies
* An eil gant egile dies.
* Pa deui re-all en ho enep
* Neuse ho guelfont accordet ;
* E c’haint buan avoalc’h neuse
* An eil da zicour egile.
* Ma n’oc’h eus fourret re hir ho peg
* Qazi sur e veet tapet.
* Eun egl divar eur roc’h huël
* A implijas e ziou-asqel :
* Neuse an er gantàn e faout
* Hac en em bosas var eur maout.
* Eur vran a voa pell diontàn,
* O zonch ober ar memeus tra,
* A lammas var ar maout buan
* Ma en em stagas eus e c’hloan.
* Ar berjer a dap anezi
* D’ar vugale evit c’hoari.
* Sans moral.
* Bea so hac o deve mall,
* Pa voelont traou gred gant re-all,
* Da zont da ober evelte
* Hep beza eus ho c’halite.
* Al louarn, ar bouc’h disqennet
* En eur punç p’ho devoa zec’het ;
* Mæs effet gante poez ho fenn
* E sonjent penaus en em denn.
* Ar bouc’h jenet en em gave
* Hac en dro deàn e selle.
* Al louarn dezàn a laras :
* Ma mignon qer, qemer courach :
* Mèn so deut em ompinion
* Da ober eun invantion,
* Ha mar implijomp anezàn,
* Ne vo qet red demp chom amàn.
* Ne c’heus nemet zevel e sa
* Da dreid araug er vur ar pa,
* Hac er fesson-ze izellâd
* Da ben eun tam da estomag,
* Ha mèn neuse d’en em zevel
* Guella allin var da gerniel,
* Ha pa vin mèn êd evel-ze,
* Goude mèn ho tenno ive.
* Ar bouc’h tout a executas
* Qement a lare pas-a-pas.
* Pa voa al louarn deut emês,
* Ne voa qen e speret dies,
* E sonjas eur singlezon-all.
* Commanç da ganàn ha dançzal ;
* Var vord ar punç e re e fars
* Ha lezel ar bouc’h qez ebars.
* Laouen bras voa gant e ebat,
* Ancouneet e gamallat
* Pini en ep gis ne aille
* Tenna venjanç var egile :
* Ne aille nemet reprochi
* Dezàn e oll ingratiri.
* Al louarn a gommanç timad
* Deus anezàn da ober goap.
* O ! paour bouc’h, en deus lavaret,
* Ma pije qement a speret
* Hac a sqient da ober sonch
* Hac a varo so eus da c’hronch,
* Ne vijes james disqennet
* Er punç-ze hep beza zonjet
* Dre pez gis nac en pez moyen
* E c’haljes goude en em denn.
* Sans moral
* Darn en em four en affero,
* Re-all a gommanç labourio
* Araug m’ho deve comprenet
* Penaus e vezo finisset
* Na da betra en em denno,
* Pe var vad pe fall e vezo.
* Dre ze e qemeront ar c’his.
* Demeus ar bouc’h-ze diavis.
* Item.
* Dre’r louarn eo represantet
* E qeffet cals a vignonet
* Had a roï dec’h esperanço
* Pa voint o c’houlen zicourio :
* Evel m’ho deo tennet ho fenn
* Ho lezfont en creis ar vouillen.
* Eur c’has a lamme gant furi
* Da gaout eur c’hog d’en maltreti.
* Ne voye petra da laret
* Evit e repren hep sujet :
* Nemet dre importunite
* Oll dud an ty a zifune ;
* Gant e zotis vras o canàn,
* Ne aille den repos gantàn.
* Ar c’hog, o clascq en em escus,
* A respont dezàn truezus :
* Mèn a ra qement ze evit
* Ma servijo dê en profit,
* D’ho difuni mintin c’houlo,
* Da vont abred d’ho labourio.
* Qê, eme’r c’has, causeer coant,
* Ze ne ampech n’en dout mechant.
* Ar c’hog a c’hoante adarre
* Clascq e excus da gement-ze.
* Ar c’has ne c’hoante qet qemer,
* A yez voas eus voas en coler.
* Canjoly, meàn, reomp re,
* Mæs ne achapi qet fet dê.
* Sans moral.
* Pretexto voalc’h a ve cavet
* Ha qistiono fessonet
* Pa ve c’hoant da ober droug chanch
* Ha combajo d’an innoçanç.
* Caer en deve lavaret mad
* Resonio hac a ve valabl,
* Persuadi qement so red,
* Gred e vo goap eus e glevet.
* Al louarn a voa en danjer ;
* Ne voye pe gis na manier
* E cavje eur voyen facil
* D’en em denn demeus ar piril.
* Gant qement-ze en douren c’hoej
* E cavas eur hars spern adrez.
* Sêl, emezàn, en creis ar harz ;
* Hac en ober eul lamm ebarz.
* O veza ferm en em dalc’het,
* Malevrusamant voe picqet.
* Maleurio da gueza varnout !
* Mèn, emezàn, voa deut da caout
* Da glascq eun azil diganed :
* Ra vezi atao milliget !
* Ne rez qet din a c’hraço bras
* O lacât ma foan goas eus voas.
* Ar hars dezàn a responte :
* Da-unan gant da ﬁnesse,
* Evel ma tromples ar re-all,
* E zout lammet varnon gant mall.
* Sans moral.
* Inutil eo goulen zicour
* Digant an dud fall ha treitour ;
* Ordinal noas a vo cavet,
* Evit profit n’ha pezo qet.
* Eur zotis memeus eo goulen
* Digant ar sort-ze neb zouten.
* Eur veach eun den en devoa
* Eun idol coat, doue dezàn,
* Pini voa gantàn en e dy,
* Essoc’h a ze da serviji.
* Sulvouin en pede d’e zicour
* Goassoc’h a ze e teue paour.
* An den scuiset er fin a fach
* Ma qemeras gantàn an ach :
* Neuse en em gavas soezet,
* Agreablamant estonet,
* Ma coe diontàn pezio aour.
* O ! emezàn, ne vin qen paour.
* Prest avoalc’h en ho dastumas ;
* D’e idol neuse e laras :
* Ouspen da valis out perfid :
* Entre ma ren enorio did,
* Da bedi, renta did gasso,
* Ne rajes netra evidòn ;
* Ha breman pa meus da bilet
* E c’heus en bras ma sicouret.
* Sans moral.
* An idol-màn a represant
* An dromplerien, an dud vechant.
* Ne gaffer jamas er c’hontre
* A nep sort profit dionte
* P’e ho deo bet affer dies
* Ha mancqet d’e ho zrompleres :
* Dre ze mar be profit ebet,
* Dre flaud e vo acquizitet.
* Eur pesqetaër a gemeras
* E fleut, e roed, ma partias.
* En tal ar mor en em rentet,
* Var eur pes douar azeet,
* Araug commanç e nep fesson,
* E commanç gant e fleut da zôn ;
* E c’himajin credi parfet
* E tapje muin eus a bescqet.
* P’en deus guelet ze innutil,
* E tol e roed er mor subtil.
* Eun nombr bras en devoa tapet,
* Pa chassas gantàn e filet.
* Pa denne ’nê eus e roedjou
* Ne cessent oc’h ober lammou.
* Craouadurien zod, emezàn,
* Pa voan en imor da ganàn
* Ne voac’h qet contant da zançzal ;
* Bremàn ne red nemet tripal.
* Sans moral.
* Ar fablen a zisquel anât
* Qement a so o deus gras vad,
* Gred en ho amzer ha sezon,
* N’en deus netra tout direson.
* Mar bent diblasset, er c’hontrel,
* Demeus ho etat naturel,
* E vefont oll dister ha fall,
* Pa vefont pauzet en tu-all.
* Eun amzer a so da zançzal ;
* Rejouissa, canna, farçzal ;
* Eun all a so da hirvoudi,
* Gant an anqen huanadi.
* Eur c’has cozêt hac êd da fall,
* Impuissant da chasseal.
* Al logot tout hac ar razet,
* Oc’h anveout e voa falleed,
* Ne baouezent d’en insulti ;
* M’en em glemet bemde en ty.
* Hac en hac o sonjal neuse,
* En em sicour dre finesse ;
* Ma en em goachas eun neubeut
* El lec’h ma tastumet ar bleud ;
* Ma tapas logot ha razet
* Qement voa en em bresantet.
* Sans moral.
* Ar sans fablen, allegori
* A zisque scler da bep-hini
* E cleer an eil goech divoal
* Eus dorn an dud vechant ha fall.
* Eul labourer en e barco
* En devoa stignet e lasso
* Evit ma tapie lapoucet
* O devoa e barc diframmet.
* Ar gru hac an ouidi sauvach
* A rê deàn cals a zomach.
* Pa arruas ar gistion
* E tapas ive ar cigogn.
* Evel m’en em santas tapet,
* E zreit eus al laçou staget,
* Al labourer a bed ractal
* Lezel anei da zortial ;
* Ne voa nac ar gru nac ouat,
* Mæs ar cigogn e c’hano mad ;
* An douça hac an deboner
* Eus oll lapoucet ar c’hartier,
* Accustumet a ziagent
* Da serviji mat e c’herent,
* Hep james ho ambandoni
* Entre ma pado ho c’hosni.
* Al labourer, eus e c’hlevet,
* A voe qaziamant touchet ;
* Mæs ar c’hontrel e commanças
* Da ober neuse eur min c’hoars.
* Mèn voar an traou-ze, emezàn,
* Hac ac’hanout a anvean ;
* Mæs bremàn pa zout qemeret
* Assambles gant al lapoucet,
* E zeo red e varfes ive
* D’ar memeus maro evel-t-e.
* Sans moral.
* Ar gompagnunes a heuilfet
* Ganti ive e partachet.
* Leret dìn piou a frecantet,
* Mèn laro dec’h piou e veet.
* Eur berjer bian er blazen
* Gant e zènvet en eun dossen,
* En devoa gred goap avoijo
* Eus ar verjerien-all var dro,
* O crial : roït zicour din
* Rac emedi amàn ar bley !
* Mæs pa voa sur en guirione,
* Caer goulen zicour en devoe :
* Tout o deveus-an bet lezet
* Hac e c’haille crial êzet.
* Sans moral.
* Ne brofit qet cals ar gaouiat ;
* Rac pa en deo lavaret mad
* Ar voirione pur displiqet,
* Gant den ebet ne vo credet :
* Dre ze eo ennes eur viç fall
* Pa vezo eöm an dud-all.
* Gant ar zec’het eur verienen
* Da gaout eur feunteun e tisqen ;
* Ha pa c’hoantez mont da effa,
* Dre valeur enni o quea.
* Eur goulm voa presant o velet,
* Enno er voeen o zellet
* Pehini voa a uûs an dour ;
* Hac hi, o sonjal e zicour
* Demeus an danjer-ze presset :
* Ma torras eur brancq gant e beg ;
* Lacqât anezàn da guea
* Justamant en andret ma voa,
* Hac evel ze deus an danjer
* En em denn brao bras a affer.
* Eur finot a lapoucetaër,
* Gant e ardo evel al laër,
* A stign e laç a re e goulm
* En rezon da dapout ar goulm.
* Ar verienen p’e deus guelet,
* So ennàn manific croget.
* Al lapoucetaër a zistro
* Da zellet, ha lêz e laço.
* Ar pichon neuse, effrayet
* Gant an drouz, a so partiet
* Buan avoalc’h eur an danjer,
* Hac a lezas al lapoucer.
* Sans moral.
* Qement-màn a zisquel er fat
* Al loen memeus ne qet ingrat :
* Evel-ze eur mad recevet
* Ne ve cazi james collet,
* Pe nìn recevo en douar,
* Pe autramant ebars er gloar.
* Eur geillenen en e frofit
* A gue er poutouarniat qig.
* Ar fumezon e c’hentouffe,
* Ha dei e-unan e lare :
* Qement m’eus debret hac efet
* Hac er pod-màn en em blonjet
* Ma rencqan marvel rassazi,
* Saoul a botach mar deus hini.
* Sans moral.
* Ar geillenen a zinifi
* Gant volupte meur a hini,
* Dre ho dibri hac effajo,
* A deu da bressi ho deyo,
* Hac e finissont ho bue
* Assambles gant ho c’harante.
* Eur c’halveer o troc’ha coat
* Var vord eur rinvier voa e droad
* Consacret d’an doue Mercur,
* Ma c'harruas dre avantur
* E vouc’hel eus e zorn strinqet
* Da fons an dour e voa lancet.
* Pa ne aille ober qen sort
* E c’haze neuse var ar bord
* Gant anqen da huanadi,
* Deus e goll d’en em gonzoli.
* Mercur gant truez a c’houlle
* Petra voa caus m’en em gleme.
* Evel m’en deus anaveet,
* D’ar c’halve en deus disquelet,
* Savet gantàn demeus an dour,
* Eur vouc’hel gred a vetal aour,
* Ha diontàn e c’houlenne :
* Ar vouc’hel-màn a so dide ?
* Ar c’halve en deus respontet :
* Allas ! emezàn, n’en dê qet.
* Mercur arre en eun instant
* A zisquel eun all a arc’hant
* Hac adarre e c’houlenne :
* Nac hommàn n’en dê qet ive ?
* Ar c’halve a lar : qen neubeut ;
* N’e c’hanval na cals na neubeut.
* Mercur a zisqueas timad
* Unan ouarn troadet en coat.
* Ar c’halve, p’en deus-hi guelet :
* Honnes ê, en deus lavaret.
* Mercur neuse en deus jujet
* En deus libr ha just disqleriet
* Ne voa qet a speret contrel,
* Ma ro dezàn an teir bouc’hel.
* Ar c’halve a deuas joaüs
* Deus a eur fortun qen evrus,
* Ma c’ha da gaout e gonsortet
* Ha tout deze en deus contet.
* Unan deus anê, pa glevas,
* Ar fantazi a gemeras
* Mar boa possubl approu ive
* Caout eun avantur evel-ze.
* Mont a eure ta evit ze
* Da gichen ar rinvier ive.
* A volonte vad e taolas
* E vouc’hel diontàn pell bras.
* Er bord e teu da azea
* Oc’h ober zeblant da voela.
* Mercur a deu en un istant
* Gant eur vouc’hel aour lugernant,
* Oc’h anaout an hypocrizi
* Eus ar gallant gant e c’hoari.
* Digantàn neuse e c’houlle :
* Hommàn e c’heo da hini-de ?
* An impostor a respontas :
* Honnes e sur manific bras.
* An doue da denna venjanç
* Eus e c’hevier hac imprudanç
* Ne roas nac an hini aour
* Nac an hini taulet en dour.
* Sans moral.
* N’eus fors petra a arruo,
* Pe var vad pe fall e vezo,
* Gueno an den honest bepret
* Deus ar voirione vo carget :
* E goms ferm, eun tammic volant,
* O tenna var an arrogant.
* Pa arru eun dra a henep
* E rayo qent eul le-douet
* Evit ne rayo juntrenes
* A zorn nac a ben plegeres.
* Dre ar signo-ze, mar qeret,
* An oll dud francq a anvefet.
* Mæs ar c’hontrel, an impocrit
* A gause brao ha manific :
* Qent ma teuint e mes e c’heno,
* E royo dê qement a dro
* Ma ho lavaro qen subtil,
* Memeus da entent difficil.
* Aon en devo en e galon
* Ne gemerfac’h tentation.
* Ne ouzoc’h qet en ep fesson
* Petra en deus en e galon.
* Fiet en den-ze, ma c’hredet,
* P’ho po c’hoant da veza tromplet :
* Ennès so capabl, ma c’halfe,
* Da drompla an otro Doue.
* Eur bugel deus a eur scolach
* Leor e gamallat a laeras.
* D’e vam e cassas anezàn :
* En qemer joaus digantàn,
* Hep ma laras deàn netra,
* Na scandalat, na chatia.
* Abars eur pennat goude-ze,
* E laeras eur vantel arre,
* Ha d’e vam e bea casset
* Voe agreaploc’h d’he zouet.
* Cepanant arruout eure,
* Pa ne voa den en gourdrouze,
* Ar viç milliget a grescqas
* Dre ma teu en oad voas-eus-voas.
* Er fin o vont qeit gant e c’his,
* E coe entre dorn ar justiç.
* E broces a voe dezàn gred,
* E zeposition clevet,
* Hac abars ma voa fin d’an dro
* E voe condaonet d’ar maro.
* Pa voa o vont d’ar supplisso
* E voel e vam gant e c’hlemo
* O tont d’e heuil, hac e pede
* Offisser ar justiç neuse
* D’e lezel, en devoa desir
* Laret d’e vam daou pe dri gir.
* Evel pa en dije c’hoanteed
* Laret dei eun dra en secret,
* E c’heno d’e scouarn applica,
* Gant e zent e teu d’e zroc’ha.
* E vam gant ar boan a zante
* A ro mallos hac a grie.
* Ar re pere voa eus e gas,
* O voelet, en blamme èn bras ;
* Non pas evit e laeronci,
* Abalamour ma voa den cri
* Dre eur grueldet qen infam
* Gred gantàn en andret e vam.
* Autrone, ne ved qet zoezet,
* En deveus neuse lavaret,
* Da vea e scouarn troc’het
* D’an hini am leqeez er bed,
* Rac hi eo a so caus ive
* Ma lemer ac’hanon hirie.
* Ma vije bet deut d’am pilat
* Pa laeren leor ma c’hamallat,
* Aon am bije bed qemeret
* Na netra qen n’em boa laeret ;
* Ne voan qet breman o vervel
* Er fesson mezus ha cruël.
* Eun den ne voa coz na yaouancq,
* A eun oad resonablamant,
* E vleo commancet da c’hriza
* Ha pourveet mad a beb tra ;
* Pa voa evel-ze dibreder,
* En sezon an neve amzer,
* Dizourci avoalc’h a speret,
* Hac en sonjeal qemer diou vroeg,
* Unan goz hac unan yaouancq,
* En atretene excelant.
* Ar plac’h yaouancq en cherisse :
* E vleo goen deàn a denne ;
* Ne vanne hini tout deus tu,
* Ma vije anval onti du,
* An hini goz a re contrel ;
* Cousgoude ne rê qet cals guel.
* Pa aille cavet lec’h e zu
* A denne dezàn e re du,
* O veza zonjet en e fenn
* E vije prest evelti guen.
* O terc’hel da gontinui,
* Eun toullat a den pep-hini :
* En noas e benn ha moal rentet
* Gant an dud-all e voe goapeed.
* Sans moral.
* En rouantelozo’n Azi
* E telc’her ar poligami,
* Da laret en deus ar voerzet
* Ar pez a geront a verc’het.
* Esop dre e fabl a zisque
* Ne voa qet ze d’e volonte.
* Eul labourer voa er c’hontre
* En devoa cals a vugale
* Pere en em gave dies
* Oc’h accordi tout assambles.
* Ne rent qet cals deus a etat
* D’ar pez a lare d’ê ho zad.
* Eun de e voa ebars en ty,
* Gante oll ne vancqe hini,
* An den mad en deus commandet
* Ma vije dezàn digasset
* Eur fagodennat goalinier
* En devoa gante da ober.
* Neuse en em adressi d’ê,
* Er fesson-màn a commande :
* Voa red terri ar goalinier,
* Ar fagoden tout en antier.
* Dre ho oll ners ar vugale
* A eszez ho zerri neuse ;
* Mæs ze ne voa qet re facil,
* Rac ho foan a voe inutil.
* Neuse en deveus lavaret :
* Ar fagoden diserreet ;
* Qemeret pep a dam bian
* Hac ho zorret hep cavet poan.
* Ar pez neuse o veza gred
* N’ho devoe qazi poan ebet.
* Silanç deze a imposas :
* Ma bugale ger, a laras,
* Entre ma veet evel-ze
* Deus a eur memeus bolonte,
* Ne elfet qet bea venjet
* James gant ho c’hinimiet ;
* Mæs mar delc’her inimitie
* An eil en qever egile,
* Nep piou bennac en devo c’hoant
* D’ho coll, a raï facilamant.
* Sans moral.
* Pa rene an desunion,
* An dud coz demeus ar c’hanton
* Da represanti qement-ze
* A gasse goalinier gante.
* Eur roue demeus ar Scyri
* A eure eur memeus c’hoari
* Pa voa en articl ar maro,
* E oll vugale var e dro.
* Eur vageres a venace
* E bugel pini a grie :
* Ma na geres tevel, emei,
* Mèn roïo da zibri d’ar bley.
* A boan e devoa prononcet,
* Ar bley en devoa ententet ;
* E zonjeal e tapje eun dra,
* Da gichen an ty e tosta ;
* Mæs er fin e voe contraignet
* Da vont d’ar c’hoat ep tam ebet.
* Ar bugel ne chom qet difun
* Hac e rencqas mont quit var yun.
* Ar vleyez, p’e deus-an guelet
* Qen golo e goff retornet,
* Diontàn neuse e c’houlle :
* Petra a so deut ganez-te ?
* Ar bley trist en deus respontet :
* Allas ! nèn deus netra tapet.
* Ar vageres a bromete
* Reï din e buguel, mar goelje ;
* Ne deus roët nemet comso,
* Hac e deus tromplet ac’hanon.
* Sans.
* Esop en deus c’hoant da laret
* Ne fiet qet re en merc’het,
* Rac ho fenn a so variant
* Ha sujet bras d’ar chanchamant,
* Laret a ra meur a zoctor
* E sujont d’al loar pe d’ar mor,
* Mæs ar c’hredapla ve al loar
* Da gas ho fenn el lec’h ma car.
* An tortu scouis hac enaouet
* Evel-ze o ruza ar bed,
* Mor ha mene a bromette
* D’an hini e dougje en ènv.
* An egl e zeo hac a c’houlle
* Beza recompancet goude.
* O voelet ne voa peadra
* En fesson ebet d’en pea,
* Qeit e c’hriff enni a fourras
* Hac ar miserabl a varvas.
* Evel-ze e chom e bue
* En qichen an astrou an ènv,
* Pere e devoa zouetet
* Gant qen bras dezir da voelet.
* Sans moral.
* Ambition vras an tortu
* A zisque demp dre e c’hundu
* Ne gleomp qet en ep fesson
* Tremen cals hor c’hondition,
* Pe omp resolvet da guea
* Ha caout eul lamm ar mezussa.
* An ecreviç, pa gommamças
* Da vlam e merc’h, a lavaras :
* Abalamour ma recule
* Ne blije qet deï qement-ze ;
* Nen don qet contant eus da c’his
* O vont evel-ze var da gis.
* Ar verc’h e deveus respontet :
* Ma mam, an ent din disqueet.
* Reït exempl, e veet heuillet.
* Sans moral.
* N’en deus netra qen eloqant
* Hac eun exempl scler ha patant.
* Eun azen a voa egaret,
* Dre eur forest vras o redec,
* Eur c’hroc’hen leön a gavas
* Ha gant ennes en em voisqas.
* An oll loenet-all spourounet
* A gommanç redec allarmet :
* Ma clascqe aneàn e vest
* A beb coste dre ar forest.
* P’er guelas, e voe zoezet,
* Dre ar fesson-ze dic’hiset.
* Mæs estonetoc’h e voe c’hoas :
* An azen d’e gaout a deuas
* Gant bleujadenno direzon
* O clascq yudal evel al leön.
* E ziou scouarn dizolo chomet,
* E vest gante a so lammet,
* En eur lavaret evellen :
* Ma c’hamallat coant an azen,
* Trompl ar re-ally er blazen ;
* Mèn anve facil da c’hoari,
* Ne oufes qet ma zrubulli.
* Sans moral.
* Ne gemer qet eur galite
* Ma na pe ’neï en guirione :
* N’en em vant qet bea zavant
* Mar dout eun azen ignorant,
* Na beza nobl ha pinvidic
* Mar dout eur paour qez reuzeudic ;
* Rac pa voefer ar voirione,
* E vi goapeet dre ar c’hontre.
* Eur glesqer deus a eun arbrat
* O sortial, a yez er c’hoat
* Da gaout an oll loenet sauvach ;
* Dèse neuse e lavaras :
* Penaus e voa savant ha fin,
* Memeus eun doctor meudeucin ;
* Na Galien nac Hipocrat
* Ne voïent sur an tan yolvat
* Netra en tu-all na voye,
* Nac eöm avis digante.
* Al loenet brutal a gredas,
* Nemet al louarn a laras,
* Oc’h ober goap en eur farçal
* Deus e vantezon disleal :
* Istim a raïomp nìn ennes
* Savant er veudeucineres ?
* Sans moral.
* En em vanti deus a eun dra
* Ha ne ouzer qet anezàn
* So eun dra dign a voaperes
* D’an oll dud evit farceres.
* Bea e voa guech-all eur c’hy
* Qen accustumet da gregi
* En qement den a dremene,
* Ma rencqas e berc’hen neuse
* Staga eur vas en e gerc’hen
* Da zisquel d’ê en em diffen.
* Ar c’hy droug a imaginas
* E voa ennes eun henor bras,
* Eur mercq deus anoudeges,
* En recompanç d’e vadeles,
* Ha dre eur vanite eston
* E vimprize e gompagnon.
* Ar chas-all, p’ho deus-àn clevet,
* Unan fur bras hac anoudec,
* Dre e experianç ha oad
* En toes ar re-all venerab,
* Da isellâd e ourgouil vras :
* Ma mignon qer, a lavaras,
* Zod out mar credes ar vas-ze
* A raffe enorio dide :
* Qemer qentoc’h e zinifi
* Eur mercq demeus a infami.
* Sans moral.
* Meur a hini a ra pompad
* A draou dre natur so blamabl,
* Hac e ve caër ha glorius
* Traou dre reson a so mezus.
* Eur chameau, fachet a fesson
* Eus e stad ha condition,
* A gomanç ober e glemmo
* Abalamour ar c’holeo
* O devoa qerniel var ho fenn,
* Armo evit en em diffen :
* En n’en devoa netra ebet
* Da erzel e inimiet.
* Jupiter a bede neuse
* Da reï qerniel deàn ive,
* Mæs commanç a ra da hoarzin,
* Pa gleo eur beden qen indign,
* Ha goude bea en goapêd,
* E ziou scouarn en deus berrêd.
* Sans moral.
* Peb-hini en em gontantet
* Deus e galite var ar bed :
Meur a hini, o clascq brassoc’h, A so queet gant bianoc’h.
* Daou zen a voa mignonet bras
* Eun ours en ent a rancontras :
* O vont evel-ze assambles
* Ne zonjent en netra dies.
* Unan a bign en eur voeen
* Evit deus danjer en em denn,
* Hac egile en em daulas
* Var an douar, gant eun hast vras :
* Ne voele qet esperanç vad
* Da alloud en em zauvetâd.
* An ours ractal, en eun istant,
* A aru tost incontinant
* Hac a c’hoeza partout en dro,
* Qen couls e fri hac e c’heno.
* En da ampech a lecqe poan
* Da dremen ep tenna allan,
* Hac ep nep zort finvadenno
* An ours a zonch e voa maro ;
* Rac laret a rer ne zeb qet
* James demeus a charoignet.
* Ma c’hez quit ac’hane buan,
* Hep ober an disterra poan.
* Goude ma voa bed disqennet,
* An hini voa er voeen pignet,
* O clascq farsal e gompagnon,
* A c’houlenne en pe fesson
* Na petra an ours a lare
* D’e scouarn, pa guzuillicqe.
* P’en deus an ours ma c’honseillet,
* Evellen en deus lavaret :
* En ent n’en dy biqen james
* Gant eur mignon evel ennez.
* Sans moral.
* Ar fe, an adversiteo,
* An danjer hac ar pirillo
* A zisqueo hep mancq ebet
* Pere eo ar guir vignonet.
* Daou bod (ouarn unan anê
* Deus a bry e voa egile),
* Var vord eur rinvier voaint lezet
* Ha gant an dour e voaint roulet.
* Ar pod pry en devoa morc’het
* Hac aon bras ne vije torret.
* Ne gemer aon rac qement-ze,
* A laras dezàn egile,
* Rac certen mèn a ampecho
* Eus an dra-ze na c’hoarveo.
* Ar pod pry en deus respontet :
* Qement-ze so mad lavaret,
* Mæs mar deuan d’en em stocqa
* Ouzit-te ha d’en em vrinza,
* Pe autramamt caout re a gour
* Dre ar fors ners demeus an dour !
* An dra-ze n’ell qet hoarveout ?
* Coll a rin o stocqa ennout ;
* Zede ar reson vad evit
* En em zepari diouzit.
* Sans moral.
* Guelloc’h cals e vo e vefet
* Antreteni ho conzortet
* Vit frecanti puissantoc’h
* Hac a ve cals pinvidicoc’h.
* Deus ar puissant vo domach
* Ha deàn ne alli qet noaz.
* Eun taro a voa poursivet
* Gant eul leon, ma voa o redec
* O clascq eur plaç d’en em goacha :
* Eur c’havern cavet en devoa.
* Dirazàn ar bouc’h a deuas
* Ha manific en recevas,
* En eur fesson cri ha cruël,
* A dolio bras gant e gerniel.
* Ar c’hole dezàn a laras :
* Deut out, o voelet ma disc’hraç,
* Da ober goassa elles din,
* Pa glascqen en em repui ;
* Mæs ma c’haë divar ma zro
* An hini bourziou ac’hanon,
* Mèn a lacqafe da zantout
* Em eus eun dra muin a c’halloud,
* Rac eun differanç ners a so
* Entre eur bouc’h hac eun taro.
* Sans moral.
* N’eus viç ebet muioc’h mezus
* Evit redec d’eur malevrus :
* Cousgoude eo commun er vro ;
* Rac mar que varnout maleurio,
* An dud dister a vo guelet,
* Dre ar bouc’h-ze represantet,
* O tont da gresqi da boanio
* Dre langach faus hac obero :
* Pa vo a enep ar re vras,
* Ar re vian vo evel chas.
* Jupiter en deus desiret
* M’en em assamblie al loenet
* Evit gout pini deus anê
* En devoa caëra bugale.
* Al loenet tout en em gavas
* En eur bazen, bian ha bras,
* Hac an oll lapoucet ive,
* Bras ha bian a bep coste,
* En em dastument tout afour
* D’en em renji en bord an dour.
* An divea voa ar marmous.
* Neuse e voe clevet eun drouz :
* A ziabel, pa voe goelet,
* Tout ar re-all so commancet
* Farceres, goap a rent ive
* Deus diadren e vugale.
* Ar marmous ne voa qet contant
* Hac a gomprene autramant.
* Neuse e lavaras glorius :
* Ne vo qet c’hui e vo ar juj ;
* Jupiter vo a raï e c’hiz :
* D’an hini garo vo ar priz ;
* An hini jujo ar guella
* Vo e vugale ar c’haëra.
* Evit herve ma zantimant,
* Eo ma bugale caër ha coant ;
* Ma cleont bea preferet
* Da gement hini so er bed.
* Jupiter, pa gleo qement màn,
* A gommanças hoarzin gantàn.
* Sans moral.
* Exempl ar garante dall-ze
* D’ar marmous eus e vugale
* A ziscq demp pegement ive
* E qemeromp simplicite,
* Ha pegement treo ar bed
* A aparis demp dic’hizet
* Pa deuomp da voelet anê
* Gant daou-lagat an amitie.
* Ar paün gant ar gru a voa
* En e zy ho daou o coania ;
* M’e mimprize en eur fesson
* Hac en em vanti direson,
* O tisque dezi e blun coant,
* Dre ma voaint brao hac excelant.
* Mæs ar gru, pa voel qement-ze,
* Droug-contant eus e vanite,
* O tezirout ober rabat
* Deus e ourgouil eun tamic mad,
* Evellen dezàn a laras :
* Ya, da blun a so caer bras,
* Ne eller qet d’ê ajouti
* Netra a gaër na coantiri ;
* Mæs eur boan vras a pe gante
* O clascq nijeal var an tye,
* Ha mèn gant ma re en em four
* Da doulla memeus ar c’houmoul.
* Sans moral.
* Dre’r fablen-màn eo disquelet
* E zeuz roët d’an oll loenet,
* Da bep-hini tout e vertu.
* E nerz, e adres hac e du
* Capabl, ma c’heller lavaret
* E zeo an oll satisfiet
* Gant qement a proportion
* Ma contant hon ompinion ;
* Ha ze gant eur justiç qen bras
* Ma zomp contant eus hor partach.
* Eur chasseer o vont dre ast,
* En etat vad e arbalast :
* An tigr a zeziras neuse
* Ma c’haje’r re-all ac’hane ;
* E lavare caout e-unan
* Fin d’ar brezel, hep re a boan,
* Ar chasseer ne voa qet bêr
* A lance cals flecho en êr.
* Unan voe qen mad dirijet
* An tigr en deveus bet touchet ;
* En eur fesson en em stagas
* Ebars er gouli e chomas.
* Al louarn, p’en deus-an guelet
* Tenna ar flech ne aille qet
* Deus ar gouli voa gred dezàn,
* A c’houlen neuse diontàn :
* Piou e zê bed an temerer
* En deus da vlesset qen fier ?
* An tigr dezàn a responte :
* Ne oun netra var gement-ze :
* Qen goas gouli e zeo, certen,
* E comprenan e zeo an den.
* Sans moral.
* Cals deus a dud crèn ha vaillant
* So ive sod ha forreant :
* Dre an tigr-ze represantet,
* Evel-se e zeint bourboazet,
* Rac an oll armo a dremen
* Hac a surmont oll nerz an den.
* Pevar c’hole en em assamblet,
* Eun accord o deveus bet gred
* Da chom an eil gant egile,
* Disparti ebet ne vije ;
* Neb a raje da unan fall
* A raje ive d’ar re-all.
* Al leön, aneze pa voelas,
* Attaqi pevar ne gredas :
* Petra bennac m’en devoa naon,
* E rencqas lezel e goff scaon.
* Evit ze ne gretje james
* Attaqi pevar assambles.
* Ho dispartia a glascqe
* Ha dré gomso caër e c’heure ;
* Neuse varneze e saillas
* Ha prest avoalc’h ho devoras.
* Sans moral.
* Ne oufet james ober guel
* Evit accord mad ha formel :
* An discord a laca facil
* Ar puïssanta inutil.
* Ar zab, a lerer, eur veach
* A vimprise cals ar chaufach :
* En em vanti a re zeder
* Abalamour d’e c’huelder,
* Ma lare e voa implijet
* Er c’haëra traou a voa er bed,
* Da vatissa ar palezio
* Ha da voernia batimancho,
* Mæs gant ar spern ha drez dister
* Netra ne aillet da ober.
* Unan anê, brusq hac en oat,
* A lavaras : otro ar zab,
* Te en em vant eus da vado
* Ha rejouis eus hon drougjo,
* Ha te pegen miserabl out
* Pa rer pejou eus ac’hanout,
* Ha discaret gant ar vouc’hel :
* Neuse e voeler ar c’hontrel.
* Pegement a rofes neuse
* Da vea eveldomp ive
* Ha da vea qement en graç
* Da gaout eun assuranç qen bras.
* Sans moral.
* Bea so eun dra a zies
* Ordinal gant pinvidiges,
* Hac an antre en deus a vad
* Gantàn atao eun dra bennac :
* An eil egile a voeler
* Netra divorc’het a zanjer.
* An tourio eus ar re vrassa
* A so sujet bras da guea :
* Aliessa var meneio
* E que qenta ar c’huruno.
* Eur pesqic bian o voelet
* Gant eur pesqeter voa tapet,
* A bede anezàn neuse
* D’en lacqâd en dour adarre ;
* Demeus a goff e vam ractal
* E voa o paoues sortial ;
* O vea qen neubeut a dra
* Diontàn n’alje profita ;
* A volonte teuï er ret
* Pa vije huelloc’h cresqet.
* Ar pesqeter inexorabl
* D’an oll gomso-ze dereat :
* Ma mignon, dezàn a laras,
* Mèn n’en don qet a avis c’hoas
* E ve deus ma dorn achapet
* Eur prey hac a ve assuret,
* N’en deus fors pegen bian ve
* Na pegen neubeut a dalfe :
* Goud a oun bremàn petra so
* Mæs ne oun qet petra’m bezo.
* Sans moral.
* Guelloc’h eo ar pez a ve sur
* Evit an treo diassur :
* Guelloc’h eo ar presant bepret
* Evit an treo da zonet.
* Eur profit bian ell digas
* Eur vech bennac eur profit bras.
* Jupiter voe importunet
* Gant daou zen voa estranch meurbet.
* Unan ane voa avius
* Egile avaritius.
* Ma cassas deze Apollon
* Da exaussi ho orezon,
* Hac e roïe d’ê pen-da-ben
* Ar pez a garjent da c’houlen,
* Gant condition cousgoude
* An hini n’ê a c’houlenje
* D’egile, e vije doublet
* Ar pez en dije goulennet.
* An avar pell a isitas ;
* Mæs a la fin e commanças,
* Abalamour ne grede qet
* Vije avoalc’h dezàn roët.
* Meur a dra neuse a c’houllas,
* Egile doubl a recevas ;
* Hac an avius devennat
* Ma teniet dezàn eul lagat,
* O c’hesperout dre gement ze
* Lacât tenna daou egile.
* Sans moral.
* Cetu aze eur poltret mad
* Deus a zaou viç insuportabl
* Aze comprenet assambles,
* Rac bea e vent alies ;
* E varchont ho daou evel-ze
* Compagnon an eil d’egile.
* Dies eo caret ar voyen
* Hep caout avi eus ho ferc’hen.
* Eur bugel a voele dourec
* En qichen eur punç azeet.
* Eul laer enno a arruas,
* Diontàn’r sujet a c’houllas.
* O ! reson am eus, emezàn,
* Rag certen avoalc’h a gollan
* Ma fod a voa demeus a aour
* A so queet aze en dour :
* Ar gorden a so bet torret
* Hac e dapout ne allan qet.
* Al laer, qement-se pa glevas,
* E zillat buan a daulas :
* Er punç ractal eo disqennet ;
* Partout ennàn en deus fouillet.
* O voelet collet e amzer,
* E teu d’an ec’h en eun toll ber.
* Pa arruas, voe soezet :
* Rob na bugel ne voa chomet,
* Rac gantàn, certen, e voa êd
* Hac ar blazen gollo lezet.
* Sans moral.
* Lies a vech e tap e fall
* Neb a gustum trompla re-all.
* Eul leon eur c’haor a voelas,
* Var eur roc’h huël pa zellas,
* O crignat ar spern hac an drez.
* E laras dezi : ma carfez
* Caout ar sqient evit disqen
* Aman da beuri er blassen,
* Da vroutta’n tyn ; an alec glas,
* O deveus cals muyoc’h a vlas.
* Mæs hi ne c’hoante qet ober
* Evit beza e gomso caer.
* Fall, emei, e intantion
* Ha carget deus a dromplezon.
* Sans moral.
* Ar sans demeus ar fabl a so
* Da zivoal eus fals conseillo ;
* Evel m’e devoa resistet
* Ar c’haor, e diou scouarn zerret
* Eus ar c’homso laret dezi
* Gant al leön e c’hinimi,
* Ha cousgoude en apparanç
* E voaint mad bras a gonseqanç.
* Eur c’hornif e devoa zec’het ;
* Eur podat dour e deus cavet.
* N’aille qet tapout da effa,
* An dour ennàn re don e voa.
* Esze a eure e derri,
* Mæs galloud a vancqe dezi.
* En toez ar sablen e clascqas
* Bily munut, (hac e cavas),
* Gant e beg ebars da deulel,
* Da lacqât an dour da zevel.
* Dre gement-ze, o veza fur,
* E c’heffe dour gant plijadur.
* Sans moral.
* Ar pez dre ners ne alli qet
* Dre adrez vad e vezo gred,
* Dre ar furnes hac ar brudanç
* Ha conseillo mad da gommanç.
* D’eul labourer voa eur c’hole
* Hac e staga ne andure.
* Evit ampech ne vroche qet
* Eur finesse en deus sonjet ;
* Gant eun esqen dont d’ho zroc’ha,
* Goude qement-ze d’e staga.
* Deus an arat e voe staget
* Evit ampech ne ruje qet,
* Ma c’hell e arat dizourci
* Pa ne aille ar c’hole sqeï.
* Gant e dreït ne voeje qet
* Hac e gerniel a voa troc’het ;
* Mæs en obstant, da gement-ze
* Atao e re goassa aille,
* Ma taule poultr adrèn da vad
* Leïs e c’heno ha daou-lagat.
* Sans moral
* Bea so cals a dud dies,
* Dificil bras da lacqat êz :
* N’e qet facil treti gante,
* En giz ebet douçzâd ane.
* Eur paysant en devoa cavet
* Er forest eur satyr yenet.
* True ontàn a gemeras ;
* D’e dy gantàn en digassas
* Hac en lacqât da azea
* En qichen an tan da domma.
* Pa voaint var an ent o vonet
* Ar satyr en devoa goelet,
* Ar paysant-ze, o c’hoeza
* E zaouarn evit ho zomma.
* Pa voa eus an doll, adarre
* E voelas penaus e c’hoeze
* En e zoub evit e yena.
* Doue d’am divoal, emezàn,
* Deus an dud doubl ! hac e zavas :
* Neuse ractal e zortias.
* Sans moral.
* Dre ar satyr omp avizet
* Deus on tol ne gemeromp qet
* Eun den a vo doubl a gomso
* Ha deus an daou du a droc’ho ;
* Rac bea eo noazus ha fall
* Couls d’e vignon ha da eun all ;
* M’en em accommod alies
* D’hor zantimant dre flateres,
* Ha qen couls d’hon inimiet,
* Dre eur vechantiri parfet.
* Eur c’hole eur vech a zantas
* Voa croget en e droad eur raz,
* Pini a yez incontinant
* En toul da goac’h en istant.
* Ar c’hole a gemeras foug,
* A zao e gorn, a glascq partout ;
* Mæs innutil, rac me voa qet
* Possubl birfiqen e gavet.
* Neuse e commanças ar raz
* Da ober goap, ma lavaras :
* Arabet eo sonjal ve te,
* Dre ma zout robust evel-ze
* Deus eur bern qig fortifiet,
* E vez en amzer da zonet
* O vimpriza qement hini
* Deus al loënet, ne van hini,
* Pa eo bremàn eun tammic raz
* E deveus da vlesset qen goaz :
* Evit qement-ze ne voeler
* E deffe bed nep sort danjer.
* Sans moral.
* Honnès so eur gompareson
* A re demp guelet ar rezon
* Demeus en oll inimiet
* N’en deus hini bian ebet.
* Eun ouädes voa a zeve
* D’e mest eun oy a aour bemde ;
* Ha cousgoude e voe qen foll,
* Evit mont pinvic en eun toll,
* E laza en deus comprenet,
* O sonjal voa e c’hoff carget
* Deus ar metal-ze pricius.
* Pa voelas e voa malevrus,
* E chommas eno estonet ;
* Pa n’en devoa netra cavet.
* En em ambandon d’ar regret
* Ha da huanadi, tristêd,
* Hac e rê neuse e glemmo,
* O coll esperanç ha mado.
* Sans moral.
* An allegori-màn gleer
* Da entent en daou sort manier.
* O caout re a avaristet,
* Hep moderation ebet
* Pe heuil re bront ar volonte
* Hep sellet petra deuï goude,
* Na ne anveomp qet anat
* Ne vemp atao re diveat.
* Ar marmouz, o caout daou vian,
* Dreist ordinal carie unan,
* Ha biqen james ne aille
* Soufr a galon vad egile.
* Ar favorizet a zanç mad
* Merveillusamant ha lammat :
* Ne voa bouffouneri ebet
* Ne vent gantàn manific gred.
* Eun devez e voa ep e bar
* Gant e zotis, ma tor e c’har.
* An tad neuse a arruas ;
* Entre e ziou-vrec’h en pacas,
* Ha gant ar glac’har an devoa,
* Qen start e serras varneàn
* Dre ze ar marmouz malevrus
* A varo evel-ze truezus.
* Sans moral.
* Ar fablen-màn demp a zisque
* Carante’n tad d’ar vugale
* Exordinal carantezus
* Alies a ve d’ê noazus.
* Ar c’hontrel, ar re a ve bed
* Cruël avoalc’h gante tretet,
* Guelloc’h fortunet er bet-màn
* Ha memeus ar vertuusa.
* Al louarn hac al leopard,
* Pep-hini anez dre e art
* O tisput ho daou assambles
* Var ho braviri, coanteres.
* Al leopard cals a veule
* E groc’hen, huël a save
* Palamour m’en devoa tarcho
* Demeus a bep sort livajo,
* Ar pez al louarn n’aille qet
* Demeus e hini lavaret,
* En fesson ebet preferi
* D’al leopard deus e hini.
* Mèn anzao, emeàn, guir ze
* E c’heuz reson eus da goste :
* En recompanç d’an traou-ze tout
* E meus eun avantach varnout.
* Pa deuan da gompren ennàn,
* N’en dê qet deus ar biannan ;
* Da c’houd eur speret marellet
* Ha non pas eur c’horf poumellet.
* Sans moral.
* Guel eo eur speret excelant,
* A ve fur, tranqil ha prudant
* Evit n’en deo eur c’horf guisqet
* A vraverio da voelet :
* Alies ve displijadur
* Gant ar sort-ze, faut bea fur.
* Eur meudeucin a c’houlenne
* Digant e glanvour eun devoe
* Penaus e voa en em gavet.
* Ar c’hlanvour en deus respontet :
* Reduiset hon, emezàn,
* D’eun tomder excessif bremàn.
* Qement-ze, emezàn, a blich din,
* A respontas ar meudeucin.
* An de varlerc’h e voe goullet
* Penaus voa an nos tremenet.
* Ar c’hlanvour en deus lavaret :
* Eur yenien vras am eus bet.
* Ze, emezàn, a so mad bras :
* Ma c’houlen an drede gueach.
* Ar c’hlan a lar e voa zimploc’h
* Hac en devoa bet eur red coff.
* Ar meudeucin a lavaras :
* An dro-ze a gavan mad bras.
* Abars eur pennat goude-ze,
* E vignon a arru ive.
* Diontàn en deus goulennet
* Hac en voa guel en em gavet.
* Herve a lerer e zon guel,
* Cousgoude e c’han da vervel.
* Sans moral.
* Gleet eo demp lacqât hor pen
* Da chasseal ar flatterien,
* Non pas beza re amourous
* O clevet caujeerien douç.
* Eun den en devoa en e dy
* Eun nìnver bras deus a gegi :
* Eur gluyar en devoa prenet
* Da larda gante voe lacqeet.
* Qer qent ma voelas ar c’hegi
* Ar gompagnunes anezi,
* E voe difesson saludet
* Ha chasseet a dolio beg.
* Y neuse voe afflijet bras,
* P’en em voel reputet qen goaz ;
* Mæs o veza lecqeet evez
* N’en em c’hrent qet mad assambles,
* Eus en em bilat ho goelas
* Ha neuse en em gonzolas.
* Arruet ar pez a garo,
* Emei, en em rezolvet hòn ;
* N’en em dourmantin qet buan
* Pa en em bilont ho-unan.
* Sans moral.
* Eun den a ve fur ha parfet
* A andur gant patiantet
* Gant estranjourien injurio,
* Pa ve entreze qerelo.
* Eur glaouaër, p’en deus qemeret
* Eun ty en feurm, en deus pedet
* Ar fouler ma teuje ive
* Gantàn da loja d’an ty-ze.
* Ar fouler, p’en deus ententet
* Ar pez en devoa proposet :
* Ze n’en dé qet deus ma affer,
* En deus respontet ar fouler,
* En eur lavaret evellen :
* Rac ar pez am be lecqeet guen,
* Gant ar fumezon eus da c’hlaou
* E teufes da zuad ma zraou.
* Sans moral.
* Ar fablen-màn a zinifi
* Cals a dud o deus coantiri,
Mæs ma ne geront clascq an tu D’ho c’haffero, o lacaï du. Diouzimp ne zereont qet Qement a so ebars er bed : Ar pez a so da unan fall A zere eus cals a re-all, Dre ze qent qemer exempl vad Guelomp hac èn so dereat.
* Al logoden-dall hac an drez
* Ive ar plonjon assamblez
* En em associ manific
* En convers da ober trafic.
* Al logoden-dall prontamant
* Evit ze a brestas arc’hant
* Da lacqat er gommunaute ;
* An drez eur rob a zigasse ;
* Ar plonjon aour a gemeras.
* Goude ar breparezon vras,
* Oll er mor e c’hejont contant,
* Martolodet ha batimant.
* Eun tempest a arru qen bras
* Ar vatimant d’ar fonç a gas.
* Goude coll tout, poan o devoe
* O clascq sauvetâd ho bue.
* Goude ar c’holl hac an danjer,
* Eo chomet aboe ar ploncher
* En bord ar mor evit sellet,
* Pegouls vo e aour distolet :
* Al logoden en em disque
* En nos, non pas james en de ;
* Gant naon rac e c’hreanzourien,
* Ne gred qet a zevel e fenn ;
* Hac an drez ive en em stag,
* Pa dremen tud, eus ho dillat,
* Evit goud hac hi a alfe
* Anaout e rob var gein eur re.
* Daou zen, eun dezert o tremen,
* Var ho ent a geo eun azen ;
* Ma savas disput entreze
* O clascq goud da biou e vije.
* Pep-hini ’nê a zonch dezàn,
* E voa deut ennes evitàn,
* E voa’r fortun a zigasse
* An azen da bep-hini ’nê.
* Entre ma voaint gant ho debat,
* An azen a ya eur pennat,
* Hac evel ze a neubeudo
* E c’ha quit hac ho lèz eno ;
* Ha pa zistrojont da zellet,
* E chomjont ho daou soezet :
* Eur c’heun bras neuse ho devoa,
* Pa voaint tremenet ep netra.
* Sans moral
* Meur a hini a ve frustret
* Deus eur vad a ve arruet
* En defot gouzout e gemer
* D’e implich evel ma cleer.
* Eur had eun deves a voele
* An tortu gorrec o vale,
* A larras neuse meur a dra
* Evit ober goap anezàn :
* E vlam hac en mimpris da vad
* Abalamour ma voa goustad.
* An tortu, pa voa mimprizet,
* En just eo en em gemeret.
* Ne roas respont-all ebet
* E ziffia d’ar redadec,
* Gant fermete ha gant courach.
* Eben ive a acceptas,
* Ha pa voaint ho daou accordet
* D’an andret ma cleyent qerzet,
* Al louarn a anvjont neuse
* Evit bea juj entreze.
* An tortu so prest partiet :
* Ar c’had e deus pell gortoët,
* Avantajet ar pez a garje
* Abred e cave e vije.
* Cepanant an tortu bepred,
* Pa zalc’h a dosta d’en andret,
* Dre ze o terc’hel contunu,
* Gant ar born qenta e c’haru,
* Hac ar bris en deus gouneet,
* Gant ze ar had voe estonet,
* Ma vilij e lezoreges
* Ompinion e zalvoudeges.
* Al louarn goap a gommanças :
* Avizet fall, a lavaras,
* Discq eur vech-all pegement so
* A zotis ebars e sonjo,
* Ha pa vo ar poent mont d’ar par
* En em servich eus da ziou-c’har.
* Sans moral.
* Dre ar had eo reprezanted
* An dud a so fals avizet,
* Evite da gavet galloud
* E teuont re d’en em fioud ;
* E vent alies tremenet
* Gant tud davalo ha gorrec :
* Hac an tortu a represant
* Eur speret gorrec, comprenant,
* A gonzider a ziaraug
* En dud a voelont o caout faut,
* Evit galloud dre finesse
* Bea victorius var-nê.
* An naon a chacheas da vad
* An ours emês demeus ar c’hoad.
* Pa voa o clasq eun dra buan ;
* E qeo coloenno goenan
* En ent ; ma commanças neuse
* Da lipat ar mel en dro dê.
* Eur voenanen a apercevas
* E scouarn dezàn a bicqas :
* Ar goenan-all a voa couscqet,
* Hi e-unan a rê ar c’het.
* Goude qement-ze e lesas
* An ours en eur mortel arach.
* Er goloen d’en em repui
* An ours a zonjas e zerri,
* Ma c’himajin bea tennet
* Reson d’ar injur recevet ;
* Mæs neuse tout en eun istant
* An oll goenan-all prontamant
* A zorti assambles da vad
* Hac en picqent betec ar goad,
* Ho-unan vit en em venji
* Pa en devoa torret ho zy.
* Qement a ell an ours ober,
* Er violanç eus e zouler,
* E voa ar buanna mont quit,
* Eo e voa ar guella profit.
* Mèn so miserabl, emezàn,
* Caus ma-unan da gement-màn :
* Guelloc’h vije din bea bed
* Eur picur bian anduret
* Hep bea bet qen dinatur,
* Ha lipat mel gant plijadur
* Evit ne voa bea cauzet
* An droug en deus ar guenan gred.
* Pa sonjen venji ha facha
* Dìn ma-unan e bed goassa.
* Al louarn a voa tapet tost ;
* Er filet e chommas e lost
* Gant ar re-all nac en ho zoez
* Ne grede mont, o cavet mez.
* A la fin e qeo e reson
* Ha gred e resolution
* Da reï da gredi d’ar re-all
* E voa ho lost eun defaut fall,
* Hac e cleyent quitâd anê :
* Neuse, dre voyen qement-ze,
* E zefaut vije goloet,
* Gant ar general engallet.
* Ho assambli ra tro var dro
* Hac e tisqueas ho losto :
* N’ho c’have nac honest na coant,
* Er c’hontrel traou emporneant
* Dre ze e roë avis scler
* D’ho zroc’ha er c’henta amzer.
* Mæs unan bennac eus anê
* A lavaras dezàn neuse :
* Ne pije qet conseillet, mest,
* Paneverde da interest.
* Sans moral.
* Ma sell ar mechant, an trompler
* E interest particulier,
* D’e nessa pa roï avijo
* Ne zezir qet dê profito.
* Eun den ancien, oajet mad,
* En eur mene o troc’ha coat,
* Var e choug gantàn voa zammet :
* Eur pennat an ent en deus gred.
* Dreist ordinal en devoa nec’h ;
* Scuiz hac accablet gant e vec’h.
* E vemprou a voa scarnilet,
* E groc’hen sec’het ha ridet,
* Carget a oad hac a anvi,
* Fall ha simplêt gant ar gozni.
* Pa dol e vec’h var an douar,
* Neuse e clemm hac e lavar,
* O chaly var e oll souffranç,
* Er maro e lacq esperanç,
* Evel pa vije enaouet
* Pelloc’h o veza var ar bed.
* Mæs ar maro en eun istant
* D’e zaou-lagat en em brezant.
* Diontàn en deus goulennet :
* Petra oc’h eus c’hoant a ve gred ?
* En a respont gant cals a nec’h :
* Sicour da ad gouren ma bec’h.
* Sans moral.
* An den ordinal en deve
* Inclination d’ar vue,
* Memeus en creis an anvio,
* Er boan, en afflictiono.
* Cousgoude alies dre glemm
* Ar maro a zeblant goulen.
* Evit qement-ze e car guel
* Chom en bue evit mervel,
* Ha mar roër dezàn da choas
* Ne vo qet an ancqo e voaz.
* Daou scolaër en ty antreet,
* Ar c’heginer voa occupet
* Gant e afero domisticq.
* Unan a laëras ur pez qig :
* Ma ro anezàn d’egile.
* Ar c’heginer a santas ze,
* En devoa deffaut a eun dra,
* Ma c’houlen neuse digantàn
* Hac int o devoa qemeret
* Ar pez qig a gave mancqet.
* An hini en devoa laëret
* A doue gantàn ne voa qet,
* Hac an hini gantàn ma voa
* N’en devoa qemeret netra.
* Ar c’heginer a anveas
* Ho maliç, hac a lavaras :
* Ma zrompla a ellet patant
* Er fesson-ze gant ho sermant ;
* Trompla Doue ne ellet qet,
* A voel qement oc'h eus dìn gred.
* Sans moral.
* An dud a ell en meur a c’his
* Golo ha coach ho c’holl maliç,
* Ha trompla ho nessa ezet ;
* Evit Doue ne dromplfont qet.
* Eun difiner a lavare
* Ho chach d’ar re a dremene ;
* En em ambuz da laret tout
* Qement a gleye arruout.
* Mæs en em gaout a ra eun den
* Hac en avertis evellen :
* Al laëron so antreet prest
* Ebars e ty dre ar prenest
* Ho deus casset treo gante.
* En gommanças redec neuse.
* Gant e eston, a greis redec,
* E rancontr eun den en arret,
* Pini deàn a lavaras :
* O ! mestr an difinerien vras,
* Te en em vel da lavaret
* Ar pez a ve bet tremenet
* En ty an eil hac egile,
* Na ne ouzout qet evit ze
* An treo a ve gret a fall
* E ty da-unan gant re-all.
* Sans moral.
* Disqet eo demp dre ar fablen
* Cals a dud a laca ho fenn
* Gant ar re-all d’en em veli
* D’ho c’hourija hac istrui,
* Hac alies ne ellont qet
* Mont dre al lec’h ma zeo gleet :
* Reï an ent guella d’ar re-all
* Ha qemeret an hini fall.
* Al lapoucet voa assamblet
* Ma vije eur roue choaset.
* Ar paün en devoa credanç
* Dre e blun caout ar breferanç.
* Pep-hini ’nê dre gement-màn
* A gommanç reï moez varnezàn.
* Mæz unan prudant eus ho zoez,
* Ive eus ar gompagnunes :
* Mest, emeàn, roue pa vi,
* Mar deu an egl d’hon attaqi,
* Pa vide o ren curunet
* Penaus vomp ganet divoallet ?
* Sans moral
* Dre ar fabl-màn eo disquelet
* Eur gouarner, pa ve choazet,
* Ne gleer qet demeus e vin,
* Evit coant na brao beza din.
* Guelloc’h eo evit apparanç
* Ar furnes, courach ha prudanç.
* Eur c’higer chomet zoezet
* Gant eur c’hy prest e voe laeret :
* Divar ar banc, hep reï da c’houd,
* E cas gantan calon ar maout.
* Ar c’higer, pa voa distroët,
* Ar c’hy a voelas o vonet
* Hac e oommanças da grial :
* Laer, mèn ampecho eur vech-all
* Amzer ebet qen n’e pezo
* Da laeres dìn-me calono.
* Ne gollan qet gant cabonach
* Mæs reï a res din davantach.
* Sans moral.
* Ober a ra demp eun tam mez
* O veza seul tromplet eur vech :
* Qement-se ve caos alies
* Ma lecqeomp guelloc’h evez.
* Dre ze eur c’holl hep bea bras
* A espern demp eun-all cals goaz.
* Eur had gant an egl pourcivet
* En ty’n escarbot sauveteed,
* Pehini mad e recevas.
* An egl en graç a zuplias,
* Pa voa qemeret en e dy,
* Ne raje droug ebet dezi,
* Evitàn da vea dister ;
* E c’houl dre’n doue Jupiter.
* An egl, o vea erellet,
* Eun tol asqel en deus roët
* Evit c’houcha an escarbot.
* Neuse e c’havanças araug
* Var ar had, hac e difframmas
* Ha buan avoalc’h e debas.
* An escarbot neuse, fachet,
* Var lerc’h an egl a zo nijet
* Da c’houd pelec’h e voa e nez.
* Evel m’en deus gallet goud rez,
* N’en dê qet mancqet d’e ardo :
* E torras tout e oll voyo.
* An egl neuse, injuriet
* Dre an tor a voa dezàn gred,
* E nez cals huelloc’h a ra :
* Egile deu eur memeus tra.
* Ne voye petra da ober.
* Ma nijeas bete Jupiter ;
* (Dre ordinal e lavaret
* Eo dezàn lapouç dediet.)
* Ma laca e voyo neuse
* Var benno daoulin e zoue,
* Eus ho recommandi dezàn
* Da zivoal anê evitàn.
* An escarbot a ra neuse
* Eur pilul teil ha nich ive
* Da gaout Jupiter nep trubuil,
* Ma tol ané en e c’hrubuil.
* Jupiter neuse a zavas ;
* An traou udur-ze a hijeas.
* En oyo ’n egl ne zonje qet,
* Da guea en deus-e lezet.
* Avertiszet voe Jupiter
* Penaus e voa bet an affer ;
* An escarbot en devoa gred
* D’en em venji demeus an egl
* Ne raje deus aneàn van,
* Var digare ma voa bian,
* Memeus en ano Jupiter
* Abalamour ma voa dister.
* D’an egl neuse e voe laret
* An escarbot en devoa gred
* Hac en devoa bed jujet just
* D’e dreti en eur fesson rust.
* Evit qement-se ne c’hoante qet
* E vije collet raç an egl.
* Clascq ho c’haccordi a voe gred ;
* Mæs an escarbot ne c’houl qet :
* Ar pez a lecqes Jupiter
* Da lacqat an egl da ober
* E nez en amser a so prob
* Ne voeler qet an escarbot.
* Sans moral.
* Dre ar fabl-màn eo disqueet
* Mimpriza den ne gleer qet.
* Gant amzer e c’hell pep-hini
* Caout ar voyen d’en em venji ;
* Evitàn da vea bian
* E teuï a ben, mar laca poan.
* Eun deves e voa ar razet
* Da ziliberi assamblet
* Dre be zort moyen caout ar c’hras
* D’en em dilivra eus ar c’haz.
* Cals a lavar ho zantimant,
* A zonch meur a expediant,
* Er fin an hinìn a henor,
* A zavas demeus e c’hador.
* Gant an oll eloqanç razet
* E discour e neus aranjet :
* Autrone, ma muya caret,
* Caout a ran bremàn ar secret
* Hep mancq ebet d’hon prezervi
* Demeus an c’haz, hon inimi :
* Laret a ran e meus cavet,
* Goude eur soign vras implijet,
* Hac e roan avis dec’h tout
* Staga’r grizillon eus e c’houg,
* Evit, p’er c’hlefomp o tonet,
* Ma c’halfomp mont quit ha redec.
* An avis a voe cavet mad,
* Exceptet unan dilicat.
* Silanç e deveus impozet :
* Autrone, e deus lavaret,
* Avouvi a ràn e zeo mad,
* En affero deus a etat,
* Interest ar rouanteles,
* Conseillo mad gred gant furnes ;
* Mæs araug heuil an avizio
* O c’hober ha nín a allo ?
* Avouvi a ran pen-da-ben
* Avis an hini ancien ;
* Mæs piou a vo ardi ha bras
* Da staga grizillon ar c’haz ?
* Evidòn-mèn am boa ar c’hiz
* Deus an armo, em yaouancqiz,
* Ha cousgoude ne gredan qet
* Ober ar pez a leveret.
* Ma c’haze neuse en e flaç.
* An assamble a gomanças
* Pep-hini d’en em escuzi :
* D’e staga n’en daje hini.
* Evel-se int dispartiet.
* Hep resolution ebet.
* Sans moral.
* Alies avoalc’h e qever
* Conseillerien var eun affer ;
* Gant neubeutoc’h evit netra
* A deuïo a ben a bep tra,
* D’an importanta affero,
* Principalamant p’ho devo
* Ho c’hoff troët da eun doll vad
* Hac en qichen an tan ho zroad.